Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew koperti mill-Qafas Strateġiku Komuni u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1083/2006 /* KUMM/2011/0615 finali - 2011/0276 (COD) */





{SEC(2011)1141 final} {SEC(2011)1142 final} MEMORANDUM TA’ SPJEGAZZJONI 1. IL-KUNTEST TAL-PROPOSTA Fid-29 ta’ Ġunju 2011, il-Kummissjoni adottat proposta għall-qafas finanzjarju multiannwali li jmiss għall-perjodu 2014-2020: Baġit għall-Ewropa 2020[1]. Is-simplifikazzjoni tat-twettiq tal-politika, l-enfasi fuq ir-riżultati u l-użu akbar tal-kundizzjonalità huma fost il-karatteristiċi ewlenin tas-sett ta’ programmi li jmiss. Is-simplifikazzjoni ġiet definita bħala għan prinċipali fil-Komunikazzjoni dwar ir-Reviżjoni tal-Baġit tal-UE[2], l-aġenda tar-Regolamentazzjoni Intelliġenti[3] u l-komunikazzjoni msemmija qabel dwar il-qafas finanzjarju multiannwali li jmiss. L-esperjenza turi li fil-perjodu ta’ pprogrammar attwali, id-diversità u l-frammentazzjoni tar-regoli li jirregolaw il-programmi tal-infiq ta’ spiss jiġu perċepiti bħala kkumplikati bla bżonn u diffiċli biex jiġu implimentati u kkontrollati. Dan jimponi piż amministrattiv tqil fuq il-benefiċjarji kif ukoll fuq il-Kummissjoni u l-Istati Membri, li jista’ jkollu l-effett li jiskoraġġixxi l-parteċipazzjoni, iżid ir-rati ta’ żbalji u joħloq dewmien fl-implimentazzjoni. Dan ifisser li l-benefiċċji potenzjali tal-programmi tal-UE ma jitwettqux għal kollox. Il-Fond Ewropew għall-Iżvilupp Reġjonali (FEŻR), il-Fond Soċjali Ewropew (FES), il-Fond ta’ Koeżjoni (FK), il-Fond Agrikolu Ewropew għall-Iżvilupp Rurali (FAEŻR) u l-Fond Ewropew futur għall-Affarijiet Marittimi u s-Sajd (EMFF) (minn hawn 'il quddiem imsejħa l-'Fondi tal-QSK') isegwu għanijiet ta’ politika kumplimentari u l-ġestjoni tagħhom hija kondiviża bejn l-Istati Membri u l-Kummissjoni. Għalhekk, huwa importanti li tiġi mmassimizzata l-effikaċja tal-istrumenti strutturali kollha bil-għan li jilħqu l-għanijiet u l-miri stabbiliti fil-programmi u jsir l-aħjar użu mis-sinerġiji u l-effiċjenza tal-istrumenti differenti. Dan jista’ jinkiseb permezz ta’ politika soda, kundizzjonijiet ta’ qafas regolatorji u istituzzjonali għall-fondi, enfasi akbar fuq ir-riżultati u l-progress tal-monitoraġġ lejn l-għanijiet u l-miri miftiehma fil-programmi, kif ukoll l-armonizzazzjoni, sakemm ikun possibbli, tar-regoli tal-implimentazzjoni u r-rekwiżiti tal-kontroll. F'dan l-isfond, dan ir-Regolament iwassal għall-ħolqien ta' sett komuni ta' regoli bażiċi. Huwa maqsum f'żewġ partijiet. L-ewwel parti tistabbilixxi serje ta’ dispożizzjonijiet komuni li jirregolaw l-istrumenti strutturali kollha koperti mill-Qafas Strateġiku Komuni. Dawn id-dispożizzjonijiet jikkonċernaw il-prinċipji ġenerali tal-appoġġ, bħas-sħubija, il-governanza fuq diversi livelli, l-ugwaljanza bejn l-irġiel u n-nisa, is-sostenibbiltà u l-konformità mal-liġi tal-UE u nazzjonali applikabbli. Il-proposta fiha wkoll l-elementi komuni ta' ppjanar strateġiku u pprogrammar, inkluż lista ta’ għanijiet tematiċi konġunti misluta mill-Istrateġija Ewropa 2020, dispożizzjonijiet dwar il-Qafas Strateġiku Komuni fil-livell tal-Unjoni u dwar il-Kuntratti ta’ Sħubija li jridu jiġu konklużi ma’ kull Stat Membru. Hija tistabbilixxi approċċ komuni sabiex tissaħħaħ l-orjentazzjoni tal-prestazzjoni tal-politika ta’ koeżjoni, il-politika tal-iżvilupp rurali u l-politika tal-affarijiet marittimi u s-sajd u għalhekk tinkludi dispożizzjonijiet dwar il-kundizzjonalitajiet u l-analiżi tal-prestazzjoni, iżda wkoll l-arranġamenti għall-monitoraġġ, ir-rappurtar u l-evalwazzjoni. Minbarra dan, ġew stabbiliti wkoll dispożizzjonijiet komuni dwar l-implimentazzjoni tal-Fondi tal-QSK fir-rigward tar-regoli tal-eliġibbiltà, filwaqt li ġew definiti arranġamenti speċjali għall-istrumenti finanzjarji u l-iżvilupp lokali mmexxi mill-komunità. Xi arranġamenti marbuta mal-ġestjoni u l-kontroll huma komuni għall-Fondi kollha tal-QSK. It-tieni parti tinkludi dispożizzjonijiet speċifiċi stabbiliti għall-FEŻR, il-FSE u l-FK. Dawn jinkludu dispożizzjonijiet relatati mal-missjoni u l-miri tal-Politika ta’ Koeżjoni, il-qafas finanzjarju, l-arranġamenti speċifiċi tal-ipprogrammar u r-rappurtar, proġetti ewlenin u pjanijiet ta’ azzjoni konġunta. It-tieni parti tistabbilixxi r-rekwiżiti dwar is-sistemi ta’ ġestjoni u kontroll taħt il-politika ta’ koeżjoni u telabora l-arranġamenti speċifiċi għall-kontroll u l-ġestjoni finanzjarja. Fl-istess ħin, il-Kummissjoni se tiżgura li jiġu ppreservati s-sinerġiji li diġà nkisbu permezz tas-simplifikazzjoni u l-armonizzazzjoni tal-ewwel pilastru (il-FAEG - Fond Agrikolu Ewropew ta' Garanzija) u t-tieni pilastru (il-FAEŻR) tal-Politika Agrikola Komuni. Għaldaqstant se tinżamm ir-rabta b'saħħitha li hemm bejn il-FAEG u l-FAEŻR u se jiġu ppreservati l-istrutturi li diġà hemm stabbiliti fl-Istati Membri. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT 2.1. Konsultazzjonijiet u parir espert Ir-Regolament huwa msejjes fuq konsultazzjonijiet estensivi ma' partijiet interessati, fosthom Stati Membri, reġjuni, imsieħba soċjali u ekonomiċi, esperti akkademiċi u istituzzjonijiet internazzjonali fil-kuntest tat-tħejjija tal-proposta għal kull fond strutturali għall-qafas finanzjarju 2014-2020. Ir-riżultati tal-evalwazzjonijiet ex-post imwettqa fuq il-programmi tal-2000-2006; u firxa wiesgħa ta’ studji u pariri esperti ntużaw bħala kontribut. Għall-qafas tal-politika ta’ koeżjoni li jmiss, ġie pprovdut parir espert permezz tal-Grupp ta’ Livell Għoli li rrifletta fuq il-Politika ta’ Koeżjoni tal-ġejjieni, b’10 laqgħat li saru bejn l-2009 u l-2011, pjattaforma informali stabbilita sabiex issostni l-ħidma tal-Kummissjoni fl-iżvilupp tad-direzzjonijiet fil-ġejjieni tal-politika ta’ koeżjoni, kif ukoll Task Force dwar il-Kondizzjonalità, li ltaqgħet tliet darbiet kmieni fl-2011. Bejn it-12 ta’ Novembru 2010 u l-31 ta’ Jannar 2011 saret konsultazzjoni pubblika dwar il-konklużjonijiet tal-Ħames Rapport ta’ Koeżjoni. Waslu total ta’ 444 kontribuzzjoni. Fit-13 ta’ Mejju 2011 ġie ppubblikat sommarju tar-riżultati[4]. Fir-rigward tal-ġejjieni tal-iżvilupp rurali, saret konsultazzjoni pubblika bejn it-23 ta' Novembru tal-2010 u l-25 ta' Jannar tal-2011 u fit-12 ta' Jannar tal-2011 ġie organizzat kumitat konsultattiv mal-partijiet interessati.[5] Flimkien, il-Kummissjoni rċeviet 517-il kontribuzzjoni. Minn fost il-kontribuzzjonijiet minn organizzazzjonijiet, 44% ġew mis-settur tal-biedja u tal-ipproċessar u 40% minn awtoritajiet nazzjonali, reġjonali u lokali, organizzazzjonijiet ambjentali, gruppi ta’ riflessjoni u istituti ta’ riċerka, kif ukoll minn organizzazzjonijiet tal-iżvilupp, is-settur tal-kummerċ u organizzazzjonijiet tal-konsumatur. Organizzazzjonijiet oħrajn (12%) li pparteċipaw fil-konsultazzjoni kienu jinkludu organizzazzjonijiet għall-ħarsien tas-saħħa, korpi għall-ġestjoni tal-ilma u rappreżentanzi tas-soċjetà ċivili. F’April 2009 ġiet adottata Green Paper dwar il-ġejjieni tal-politika komuni tas-sajd[6], segwita minn konsultazzjoni pubblika. Minbarra l-konsultazzjoni pubblika, ġew organizzati madwar 200 laqgħa mal-Istati Membri, il-Kumitat Konsultattiv dwar is-Sajd u l-Akkwakultura (ACFA) u l-Kunsilli Konsultattivi Reġjonali (RACs), l-industrija tas-sajd, is-settur tal-ipproċessar u tal-kummerċjalizzazzjoni, trejdunjins, NGOs u l-komunità tar-riċerka. B’mod partikolari: (i) saru żewġ laqgħat mal-Istati Membri, li matulhom ġie diskuss il-finanzjament fil-ġejjieni, f’Gent (bejn it-12 u l-14 ta’ Settembru 2010) u f’Noordwijk (bejn id-9 u l-11 ta’ Marzu 2011); (ii) fit-13 ta’ April 2010 ġie organizzat seminar apposta fi Brussell dwar il-Fond Ewropew għas-Sajd fil-ġejjieni bil-parteċipazzjoni ta’ partijiet interessati mill-industrija, mit-trejdunjins u mill-Istati Membri; (iii) saret konferenza fi Brussell dwar il-ġejjieni tal-iżvilupp lokali fl-oqsma tas-sajd (it-12 u t-13 ta' April 2011). Jistgħu jsiru għadd ta’ konklużjonijiet komuni mir-riżultati tal-konsultazzjonijiet pubbliċi differenti li kkonfermaw dawn li ġejjin: – Maġġoranza tal-partijiet interessati talbu għal appoġġ finanzjarju kontinwu ta’ dawn il-politiki; – L-appoġġ tal-UE għandu jiffoka fuq għadd ta’ prijoritajiet u l-politiki differenti għandhom jiġu allinjati mal-Istrateġija Ewropa 2020; – B’mod partikolari għall-politika ta’ koeżjoni, il-partijiet interessati talbu għal approċċ aktar orjentat lejn ir-riżultati u ngħata appoġġ qawwi għal sett aktar trasparenti u simplifikat ta’ proċeduri tal-ġestjoni finanzjarja; Maġġoranza tal-partijiet interessati talbu għal approċċ aktar integrat jew strateġiji kkombinati ma’ politiki u strumenti finanzjarji oħrajn tal-UE. 2.2. Valutazzjoni tal-impatt Din il-proposta tislet minn tliet Valutazzjonijiet tal-Impatt: wieħed li sar fuq il-FEŻR, il-FK u l-FSE flimkien; u wieħed fuq l-FAEŻR u wieħed fuq l-EMFF. Dawn il-valutazzjonijiet tal-impatt analizzaw kwistjonijiet li jinkludu l-valur miżjud tal-UE, il-prestazzjoni u t-twettiq tal-politki, kif ukoll is-simplifikazzjoni u l-armonizzazzjoni tar-regoli. L-għażliet ivvalutati fil-valutazzjoni tal-impatt kienu relatati ma’ (i) it-titjib fil-kapaċità tal-politiki li jkunu ta' valur miżjud Ewropew, (ii) iż-żieda fil-prestazzjoni tal-politiki u (iii) is-simplifikazzjoni – it-tnaqqis fl-ispejjeż amministrattivi u t-tnaqqis tar-riskju ta’ żball. 2.2.1. It-twettiq ta' valur miżjud Ewropew Sabiex ikunu jistgħu jwasslu valur miżjud Ewropew akbar, il-programmi strutturali jeħtieġ li: a) jikkonċentraw l-appoġġ tagħhom fuq il-prijoritajiet tal-UE u b) jikkoordinaw ma’ politiki u strumenti finanzjarji oħrajn tal-UE. L-Istrateġija Ewropa 2020 tipprovdi sett ċar ta’ għanijiet komuni, inklużi miri primarji u inizjattivi ewlenin, bħala qafas ċar għall-identifikazzjoni tal-prijoritajiet tal-finanzjament. Hemm kunsens wiesa’ fost il-partijiet interessati fuq l-irwol tal-politiki differenti (il-politika ta' koeżjoni, il-politika tal-iżvilupp rurali, u l-politika tal-affarijiet marittimi u s-sajd) fil-kontribuzzjoni għall-ksib tal-Istrateġija Ewropa 2020[7]. B'rabta mal-konċentrazzjoni fuq prijoritajiet tal-UE, l-għażliet ivvalutati inkludew approċċ flessibbli għall-konċentrazzjoni permezz tal-allokazzjoni ta' dispożizzjonijiet; ħolqa aktar viżibbli u komprensiva mal-miri ewlenin u l-Linji gwida intergrati tal-Ewropa 2020, li tiżgura massa kritika għall-FSE u, it-tielet nett, konċentrazzjoni dwar il-prijoritajiet tal-UE fi Stati Membri anqas żviluppati biss. L-għażla ppreferuta hija li tiġi stabbilita rabta b’saħħitha mal-miri ta’ Ewropea 2020 għax din tkun tikkontribwixxi l-aktar għall-ilħuq tal-miri ewlenin. B'rabta mal-koordinazzjoni ma’ politiki u strumenti finanzjarji oħra tal-UE, l-għażliet eżaminati inkludew allinjament laxk ibbażat fuq Linji Gwida Strateġiċi Komunitarji mhux vinkolanti, allinjament aktar komprensiv mal-objettivi tal-Ewropa 2020 permezz tal-Kuntratt tas-Sħubija u l-Qafas Strateġiku Komuni, u l-ebda allinjament ma’ politiki u strumenti finanzjarji oħra tal-UE lil hinn mill-konformità formali. Arranġamenti ta’ ppjanar strateġiku li jinkludu Qafas Strateġiku Komuni fil-livell tal-Unjoni u Kuntratti ta’ Sħubija f'livell nazzjonali huma meqjsin li jiżguraw koordinazzjoni effettiva bejn il-politiki u l-istrumenti tal-Unjoni. 2.2.2. Iż-żieda fil-prestazzjoni tal-politika L-effikaċja tal-istrumenti strutturali differenti tiddependi fuq oqfsa politiċi, regolatorji u istituzzjonali b’saħħithom. F’bosta setturi, hemm bżonn ta’ kombinazzjoni ta’ kundizzjonijiet strateġiċi u regolatorji u investiment pubbliku sabiex jiġu indirizzati l-konġestjonijiet għal tkabbir b’mod effiċjenti. L-għażliet eżaminati f’dan il-kuntest irrelataw ma’: a) status quo (kundizzjonalità makrofiskali taħt l-FK, konformità mal-proċeduri u ma' leġiżlazzjoni settorjali u oqfsa strateġiċi tal-UE, għalkemm applikati b'mod mhux sistematiku, l-ebda dispożizzjonijiet relatati mal-prestazzjoni; b) kundizzjonalitajiet ex ante li jiġu ssodisatti qabel l-adozzjoni tal-programmi; c) kondizzjonalitajiet ex post inkluż il-qafas ta’ prestazzjoni u r-riżerva għall-prestazzjoni; d) tisħiħ tal-kundizzjonalità makrofiskali; u e) għażliet ikkumbinati. L-għażla ppreferuta kienet l-għażla kkombinata minħabba li din l-għażla tippermetti l-indirizzar tal-prekondizzjonijiet meħtieġa għall-użu effettiv tal-Fondi tal-QSK u tipprovdi inċentivi sabiex jinkisbu objettivi u miri ddefiniti minn qabel u tallinja l-implimentazzjoni tal-programmi mal-governanza ekonomika tal-Unjoni. 2.2.3. Is-simplifikazzjoni - it-tnaqqis ta' kostijiet amministrattivi u l-minimizzar tar-riskju ta’ żball Il-ġestjoni soda, effettiva u effikaċi tal-istrumenti strutturali teħtieġ sistemi xierqa, effettivi u trasparenti li jinvolvu l-amministrazzjonijiet differenti kkonċernati. Dawn is-sistemi jeħtieġ li jiżguraw l-għażla ta’ operazzjonijiet ta’ kwalità għolja u l-implimentazzjoni effettiva ta’ dawn l-operazzjonijiet sabiex jintlaħqu l-miri tal-politika. Is-sistemi ta' ġestjoni u kontroll għandhom jiżguraw ukoll il-prevenzjoni u l-iżvelar ta' irregolaritajiet, fosthom ta' frodi, u għaldaqstant assigurazzjoni raġonevoli dwar ir-regolarità tan-nefqa. Fl-istess ħin is-sistema ta' twettiq għandha tkun waħda sempliċi u effiċjenti kemm jista' jkun biex tiżgura implimentazzjoni effiċjenti u t-tnaqqis tal-piż amministrattiv għall-benefiċjarji. L-għażliet eżaminati għall-politika ta’ koeżjoni inkludew għażliet differenti ta’ rimborż (ibbażati fuq l-għażliet ta’ spejjeż reali u ta’ spiża simplifikata), Governanza elettronika u assigurazzjoni. Id-differenzi ewlenin bejn l-għażliet jirrelataw mal-livell tal-involviment tal-Kummissjoni fil-valutazzjoni tas-sistemi ta' ġestjoni u kontroll, mad-disponibbiltà tal-alternattivi ta' rimborż marbuta mar-riżultati, u mal-mekkaniżmi għall-promozzjoni tal-Govenanza elettronika fil-ġestjoni ta' kuljun tal-fondi tal-UE. Approċċ proporzjonali li jinvolvi arranġamenti ta’ kontroll ibbażati fuq ir-riskju, id-disponibilità ta’ firxa wiesgħa ta’ għażliet ta’ rimbors, u Governanza elettronika avvanzata fil-livell tal-Istati Membri u reġjuni huwa l-għażla ppreferuta għaliex tista' twassal għal tnaqqis potenzjali sinifikanti fl-ispiża tal-kontrolli u tnaqqis fl-ammont tax-xogħol u tikkonforma aħjar ukoll mal-prinċipju tas-sussidjarjetà. 3. L-ELEMENTI LEGALI TAL-PROPOSTA L-azzjoni tal-UE hija ġġustifikata kemm fuq il-bażi tal-objettivi stabbiliti fl-Artikolu 174 tat-Trattat dwar il-Funzjonament tal-Unjoni Ewropea (TFUE) kif ukoll fuq il-prinċipju tas-sussidjarjetà. Id-dritt li tittieħed azzjoni jinsab imnaqqax fl-Artikolu 175 tat-TFUE li jsejjaħ b'mod espliċitu biex l-Unjoni timplimenta din il-politika permezz ta' Fondi strutturali, flimkien mal-Artikolu 177, li jiddefinixxi r-rwol tal-FK. L-għanijiet tal-FSE, il-FEŻR u l-FK huwa ddefiniti fl-Artikoli 162, 176 u 177 tat-TFUE rispettivament. L-azzjonijiet relatati mal-agrikoltura u s-sajd huma ġġustifikati mill-Artikoli 38 u 39 tat-TFUE. L-Artikolu 174 tat-TFUE jiddikjara li għandha tingħata attenzjoni partikolari għal żoni rurali, żoni affettwati minn tranżizzjoni industrijali, u reġjuni li jsofru minn żvantaġġi naturali u demografiċi severi u permanenti bħar-reġjuni li jinsabu fil-partijiet l-aktar imbiegħda tat-tramuntana b’densità tal-popolazzjoni baxxa ħafna u gżejjer, reġjuni transkonfinali u muntanjużi. L-Artikolu 349 tat-TFUE jiddikjara li għandhom jiġu adottati miżuri speċifiċi sabiex jittieħed kont tas-sitwazzjoni strutturali soċjali u ekonomika tar-reġjuni l-aktar imbiegħda, li hija aktar ikkumplikata minħabba ċerti fatturi speċifiċi li jirrestrinġu bi kbir l-iżvilupp tagħhom. 4. L-IMPLIKAZZJONIJIET BAĠITARJI Il-proposta tal-Kummissjoni għal qafas finanzjarju multiannwali jipprevedi ammont ta’ EUR 376 biljun għall-koeżjoni ekonomika, soċjali u territorjali għall-perjodu 2014-2020. Baġit propost 2014-2020 || Biljuni ta' EUR Reġjuni anqas żviluppati Reġjuni fi tranżizzjoni Reġjuni aktar żviluppati Kooperazzjoni territorjali Fond ta' Koeżjoni Allokazzjoni addizzjonali għal reġjuni l-aktar imbiegħda b'poplazzjoni baxxa || 162,6 38,9 53,1 11,7 68,7 0,926 Faċilità Nikkollegaw l-Ewropa, għat-trasport, l-enerġija u l-ICT || 40 biljun (b’ EUR 10 biljuni addizzjonali separati delimitati fil-Fond ta’ Koeżjoni) *Iċ-ċifri kollha bil-prezzijiet kostanti tal-2011 Il-proposta tal-Kummissjoni stabbilixxit wkoll, bil-għan li tissaħħaħ l-kontribuzzjoni tal-Fondi tal-QSK fit-twassil tal-miri ewlenin tal-Istrateġija Ewropa 2020, ishma minimi għall-FSE għal kull kategorija ta’ reġjuni. L-applikazzjoni ta’ dawn l-ishma tirriżulta f’sehem globali miniminu għall-FSE ta' 25% tal-baġit allokat għall-politika ta' koeżjoni, jiġifieri EUR 84 biljun. Madankollu, huwa importanti li jiġi nnotat li l-allokazzjoni minima indikata tal-FSE tinkludi l-baġit għal proposta tal-Kummissjoni li jmiss dwar l-appoġġ fil-forma ta’ ikel għall-aktar persuni fil-bżonn. Il-proposta tal-Kummissjoni għall-finanzjament tal-FAEŻR u l-EMFF ser tkun inkluża fir-regolamenti speċifiċi għall-Fondi għal kull Fond. 5. SOMMARJU TAL-KONTENUT TAR-REGOLAMENT 5.1. Dispożizzjonijiet komuni li jirregolaw il-Fondi tal-QSK kollha 5.1.1. Prinċipji ġenerali Il-prinċipji ġenerali li jirregolaw l-appoġġ għall-Fondi kollha tal-QSK ser jinkludu sħubija u governanza fuq diversi livelli, il-konformità mal-liġi tal-UE u nazzjonali applikabbli, il-promozzjoni tal-ugwaljanza bejn l-irġiel u n-nisa u l-iżvilupp sostenibbli. F'dan il-kuntest, għall-FSE, il-Kummissjoni ser tibqa' tiġi assistita mill-Kumitat previst fl-Artikolu 163 tat-Trattat u li huwa magħmul minn gvern rappreżentattiv, rappreżentant tal-organizzazzjonijiet tal-ħaddiema u rappreżentant mill-organizzazzjoni ta' min iħaddem minn kull Stat Membru. 5.1.2. Approċċ strateġiku Sabiex jiġi massimizzat l-impatt tal-politika fit-twassil tal-prijoritajiet Ewropej, il-Kummissjoni tipproponi li tirrinforza l-proċess tal-ipprogrammar strateġiku. Dan jinvolvi d-definizzjoni ta’ lista ta’ objettivi tematiċi fir-Regolament b’konformità mal-Istrateġija Ewropa 2020: (1) it-tisħiħ tar-riċerka, l-iżvilupp teknoloġiku u l-innovazzjoni; (2) it-tisħiħ tal-aċċess u l-użu u l-kwalità tat-teknoloġiji tal-informazzjoni u tal-komunikazzjoni; (3) it-tisħiħ tal-kompetittività ta’ impriżi żgħar u medji u s-settur tal-agrikoltura (għall-FAEŻR) u s-settur tas-sajd u l-akkwakultura (għall-EMFF); (4) is-sostenn tal-bidla lejn ekonomija b’livell baxx ta’ emissjonijiet ta’ karbonju fis-setturi kollha; (5) il-promozzjoni tal-adattament għat-tibdil fil-klima, il-prevenzjoni u l-ġestjoni tar-riskji; (6) il-protezzjoni tal-ambjent u l-promozzjoni tal-effiċjenza tar-riżorsi; (7) il-promozzjoni ta' trasport sostenibbli u t-tneħħija ta' ostakoli fl-infrastrutturi tan-netwerks ewlenin; (8) il-promozzjoni tal-impjieg u s-sostenn tal-mobilità tax-xogħol; (9) il-promozzjoni ta’ inklużjoni soċjali u l-ġlieda kontra l-faqar; (10) l-investiment fl-edukazzjoni, il-ħiliet u t-tagħlim tul il-ħajja; (11) it-tisħiħ tal-kapaċità istituzzjonali u amminstrazzjoni pubblika effiċjenti. Il-Qafas Strateġiku Komuni għandu jittraduċi l-objettivi u l-miri tal-prijoritajiet tal-Unjoni ta’ tkabbir intelliġenti, sostenibbli u inklużiv f’azzjonijiet ewlenin għall-FEŻR, il-FK, il-FSE, il-FAEŻR u l-EMFF, li ser jiżguraw użu integrat tal-fondi tal-QSK għat-twettiq ta' objettivi komuni Il-Kuntratti ta’ Sħubija bejn il-Kummissjoni u kull Stat Membru ser jistabbilixxu l-impenji tal-imsieħba fil-livell nazzjonali u reġjonali u tal-Kummissjoni. Huma ser ikunu marbuta mal-objettivi tal-Istrateġija Ewropa 2020 u l-Programmi Nazzjonali ta’ Riforma. Huma ser jistabbilixxu approċċ integrat għall-iżvilupp territorjali appoġġjat mill-Fondi kollha tal-QSK u jinkludu objettivi bbażati fuq indikaturi miftiehma, investimenti strateġiċi u għadd ta’ kondizzjonalitajiet. Huma ser ikun fihom impenji sabiex jingħata rendikont annwali tal-progress fir-rapporti annwali dwar il-politika ta’ koeżjoni, il-politika tal-iżvilupp rurali u f’rapporti pubbliċi oħrajn. 5.1.3. Il-kondizzjonalitajiet u l-prestazzjoni Sabiex tiġi rrinforzata l-prestazzjoni, ser jiġu introdotti dispożizzjonijiet ġodda ta’ kondizzjonalità bil-għan li jkun żgurat li l-finanzjament tal-UE joħloq inċentivi qawwija għall-Istati Membri sabiex iwettqu l-objettivi u l-miri tal-istrateġija Ewropa 2020. Il-kondizzjonalità ser tieħu l-forma ta’ kondizzjonijiet ‘ex ante’ li għandhom ikunu fis-seħħ qabel jinħarġu l-fondi u kondizzjonijiet ‘ex post’ li għandhom jagħmlu r-rilaxx tal-fondi addizzjonali kontinġenti fuq il-prestazzjoni. Ir-raġuni għat-tisħiħ tal-kondizzjonalità 'ex-ante' għal dawn il-fondi hija li jiġi żgurat li l-kondizzjonijiet meħtieġa għall-appoġġ effettiv tagħhom ikunu fis-seħħ. L-esperjenza tal-passat tissuġġerixxi li l-effettività tal-investimenti ffinanzjati mill-fondi f’xi każijiet kienet imxekkla minn ostakoli fl-oqfsa tal-politika, dawk regolatorji u istituzzjonali. Il-kunċett tal-kondizzjonalità mhuwiex kunċett ġdid fil-qafas tal-politika ta’ koeżjoni. Matul perjodi ta’ ipprogrammar suċċessivi, ġew introdotti għadd ta’ mekkaniżmi sabiex jimmassimizzaw l-effikaċja tal-interventi. Uħud minnhom huma marbuta mad-dixxiplini tal-ġestjoni u l-kontroll, filwaqt li oħrajn huma marbuta mal-oqfsa strateġiċi u regolatorji kif ukoll mal-kapaċità amministrattiva. Madankollu, l-esperjenzi bl-applikazzjoni tal-kondizzjonalitajiet jindikaw varjazzjonijiet fil-programmi differenti. Applikazzjoni aktar trasparenti u sistematika hija għalhekk ġustifikata. Il-kondizzjonalità 'ex post' ser issaħħaħ l-enfasi fuq il-prestazzjoni u l-kisba tal-objettivi tal-istrateġija Ewropa 2020. Hija ser tkun ibbażata fuq il-kisba tal-għanijiet relatati mal-miri għall-produzzjoni u fuq ir-riżultati marbuta mal-objettivi tal-Ewropa 2020 stabbiliti għal programmi fil-kuntratt ta’ sħubija. 5% tal-baġit tal-fondi relevanti ser jitwarrbu u jiġu allokati, matul analiżi tal-prestazzjoni ta' nofs it-terminu, lil dawk l-Istati Membri li l-programmi tagħhom ikunu laħqu l-għanijiet tagħhom. Minbarra r-riżerva għall-prestazzjoni, in-nuqqas ta' lħuq tal-għanijiet jista' jwassal għal sospensjoni tal-fondi, filwaqt li l-fatt li l-miri ta' programm ma jintlaħqux b'mod tassew serju jista' jwassal għal revoka tal-fondi. Sabiex jiġi żgurat li l-effettività tal-fondi ma tkunx imxekkla minn politiki makrofiskali mhux tajbin, il-Kummissjoni tipproponi li tirrinforza r-regoli li jirregolaw il-Fondi dwar il-kondizzjonalità makro-fiskali u tallinjahom mal-miżuri ta’ infurzar ġodda tal-Patt ta’ Stabbiltà u Tkabbir li għandhom jiġu adottati bħala parti mis-Sitt Pakkett ta’ Governanza Ekonomika. Fl-istess ħin, tista’ tiġi applikata rata ta’ kofinanzjament ogħla (b’10 punti perċentwali) meta Stat Membru jkun qiegħed jirċievi għajnuna finanzjarja skont l-Artikoli 136 u 143 tat-TFUE, biex b’hekk jitnaqqas l-isforz meħtieġ mill-baġits nazzjonali fi żmien ta’ konsolidazzjoni fiskali, filwaqt li jinżamm l-istess livell globali ta’ finanzjament tal-UE. 5.1.4. Arranġamenti komuni għall-ġestjoni Il-proposta tipprevedi sistema ta’ ġestjoni u kontroll li hija simili matul strumenti ta’ ġestjoni kondiviża u hija bbażata fuq prinċipji komuni. Ser tiġi implimentata sistema ta’ akkreditazzjoni nazzjonali sabiex tenfasizza l-impenn tal-Istati Membri għal ġestjoni finanzjarja tajba. L-arranġamenti li jsostnu l-assigurazzjoni tal-Kummissjoni fir-rigward tar-regolarità tal-infiq ġew armonizzati, filwaqt li ġew introdotti xi elementi komuni ġodda, bħal dikjarazzjoni amministrattiva tal-assigurazzjoni u l-approvazzjoni annwali tal-kontijiet, bil-għan li tiġi rrinforzata l-assigurazzjoni. 5.1.5. Żvilupp lokali mmexxi mill-Komunità L-Istati Membri ser ikollhom il-possibbiltà li jużaw proċessi komuni għat-tħejjija, in-negozjati, il-ġestjoni u l-implimentazzjoni, u ser ikunu mħeġġa jagħmlu dan partikolarment fejn il-ħtieġa għal koordinazzjoni mtejba tal-investimenti fil-kapital uman u l-infrastruttura tkun l-akbar. Il-Fondi tal-QSK jeħtieġ li jindirizzaw il-ħtiġijiet multipli tal-iżvilupp fil-livell sub-reġjonali u lokali. Sabiex tiġi ffaċilitata l-implimentazzjoni tal-interventi multidimensjonali u trans-settorjali, il-Kummissjoni tipproponi li ssaħħaħ l-inizjattivi mmexxija mill-komunità, tiffaċilita l-implimentazzjoni tal-istrateġiji integrati tal-iżvilupp lokali u l-formazzjoni ta’ gruppi ta’ azzjoni lokali, abbażi tal-esperjenza tal-approċċ LEADER. 5.1.6. Strumenti finanzjarji Minbarra l-għoti ta’ finanzjament, huwa propost li l-appoġġ għall-impriżi u l-proġetti li huma mistennija jiġġeneraw redditu finanzjarju sostanzjali ser jingħata primarjament permezz ta’ strumenti finanzjarji innovattivi. Filwaqt li l-istrumenti finanzjarji ser jibqgħu simili għal dawk applikati fl-2007-2013, għandhom jiġu enfasizzati bosta elementi tas-simplifikazzjoni. L-ewwel nett, il-Kummissjoni ser toffri soluzzjonijiet lesti permezz ta’ aċċess għall-istrumenti finanzjarji stabbiliti fil-livell tal-UE u mudelli għal fondi nazzjonali u reġjonali bbażati fuq termini u kondizzjonijiet standard stabbiliti mill-Kummissjoni. It-tieni nett, il-proposta tirrappreżenta qafas ċar għall-implimentazzjoni ta’ dawn l-istrumenti, u tindirizza l-ambigwitajiet li nħolqu fil-kuntest tal-qafas leġiżlattiv għall-perjodu 2007-2013, sabiex b’hekk iżżid iċ-ċertezza legali għall-partijiet kollha. It-tielet nett, l-istrumenti finanzjarji jistgħu fil-ġejjieni jintużaw għat-tipi kollha ta’ investiment u benefiċjarju, li jirrappreżentaw estensjoni sinjifikanti tal-possibbiltajiet sabiex jintużaw dawn l-istrumenti innovattivi. 5.1.7. Il-monitoraġġ u l-evalwazzjoni Id-dispożizzjonijiet komuni għall-fondi kollha tas-CSF fil-qasam tal-monitoraġġ u l-evalwazzjoni jinkludu l-irwol u l-kompożizzjoni tal-kumitat tal-monitoraġġ, ir-rapporti annwali tal-implimentazzjoni, il-laqgħat annwali ta’ reviżjoni, ir-rapporti tal-progress dwar l-implimentazzjoni tal-Kuntratt ta’ Sħubija, l-evalwazzjonijiet ex-ante u ex-post. 5.1.8. Regoli tal-eliġibbiltà simplifikati u razzjonalizzati Attwalment, ħafna benefiċjarji li jużaw fondi minn strumenti differenti ta’ finanzjament mill-Unjoni qegħdin jiffaċċjaw regoli ta’ eliġibbiltà differenti li żżid il-kumplessità tal-ġestjoni u b’hekk anke r-riskju ta’ żbalji. Għalhekk, tpoġġiet enfasi fuq il-miżuri li jiżguraw li l-ispejjeż amministrattivi jkunu proporzjonati u li l-piż amministrattiv assoċjat mal-ġestjoni tal-fondi tal-UE mill-benefiċjarji jitnaqqas. L-għan huwa li, safejn ikun possibbli, jiġu armonizzati dawn ir-regoli bażiċi għall-istrumenti implimentati taħt ġestjoni kondiviża, sabiex titnaqqas il-multipliċità tar-regoli applikati f’livell bażiku. Għażliet ta’ spejjeż simplifikati bħal rati fissi u somom f’daqqa jipprovdu l-mezzi għall-Istati Membri biex jintroduċu ġestjoni orjentata lejn il-prestazzjoni fil-livell ta’ operazzjonijiet individwali Id-dispożizzjonijiet komuni dwar it-twettiq jinkludu regoli komuni dwar l-infiq eliġibbli, il-forom differenti ta’ appoġġ finanzjarju, kostijiet issimplifikati, u d-durabbiltà tal-operazzjonijiet. Il-proposta tipprevedi wkoll il-prinċipji komuni għas-sistemi ta' ġestjoni u kontroll. Fil-kuntest tal-PAK, ir-regoli attwali dwar il-kostijiet amministrattivi u s-sistemi ta' kontroll ser jinżammu u jiġu sostnuti. 5.2. Dispożizzjonijiet ġenerali applikabbli għall-FEŻR, il-FSE u l-FK It-Tielet Parti tar-Regolament tiddefinixxi l-missjoni u l-miri tal-politika ta’ koeżjoni, il-kopertura ġeografika tal-appoġġ, ir-riżorsi finanzjarji u l-prinċipji tal-għajnuna, l-ipprogrammar, proġetti ewlenin, pjanijiet ta’ azzjoni konġunta, l-iżvilupp territorjali, il-monitoraġġ u l-evalwazzjoni, l-informazzjoni u l-komunikazzjoni, l-eliġibbiltà tal-infiq u s-sistemi ta’ ġestjoni u kontroll. 5.2.1. Il-kopertura ġeografika tal-appoġġ Din tinkludi d-distinzjoni fir-rigward ta' reġjuni anqas żviluppati, reġjuni fi tranżizzjoni u reġjuni aktar żviluppati. Reġjuni anqas żviluppati: Skont it-TFUE, is-sostenn tar-reġjuni anqas żviluppati se jibqa’ prijorità importanti għall-politika ta’ koeżjoni. Il-proċess ta’ rkupru ta’ reġjuni li għadhom lura ekonomikament u soċjalment se jeħtieġ sforzi sostnuti fuq perjodu ta’ żmien twil f’dinja ta’ inċertezza li dejjem tiżdied. Din il-kategorija tikkonċerna dawk ir-reġjuni li l-PDG minn ras għal ras tagħhom huwa inqas minn 75 % tal-PDG medju tal-UE-27. Reġjuni fi tranżizzjoni: Se tiġi introdotta kategorija ta' reġjun ġdida –'reġjuni fi tranżizzjoni' – sabiex tieħu post is-sistema ta' tneħħiha u introduzzjoni gradwali (phasing-out and phasing-in) ta' bħalissa. Din il-kategorija se tinkludi r-reġjuni kollha bi PDG per capita ta’ bejn 75% u 90% tal-medja tal-UE-27. Reġjuni aktar żviluppati: Filwaqt li l-interventi fir-reġjuni anqas żviluppati se jibqgħu l-prijorità għall-politika ta’ koeżjoni, hemm sfidi importanti li jikkonċernaw l-Istati Membri kollha bħall-kompetizzjoni globali fl-ekonomija bbażata fuq l-għarfien, il-bidla lejn l-ekonomija b’livell baxx ta’ emissjonijiet ta’ karbonju u polarizzazzjoni soċjali ggravata mill-klima ekonomika attwali. Din il-kategorija tikkonċerna dawk ir-reġjuni li l-PDG minn ras għal ras tagħhom hija aktar minn 90 % tal-PDG medju tal-UE-27. Ir-reġjuni kollha li l-PDG per capita tagħhom għall-perjodu bejn l-2007 u l-2013 kien anqas minn 75% tal-medja tal-UE-25 għal matul il-perjodu ta' referenza iżda li l-PDG per capita tagħhom żdied għal aktar minn 75% tal-medja tal-UE-27 ser jirċievu żewġ terzi tal-allokazzjoni tagħhom għall-perjodu bejn l-2007-13. Ishma minimi għall-FSE se jiġu stabbiliti għal kull kategorija ta’ reġjuni (25% għal reġjuni ta’ konverġenza; 40% għal tranżizzjoni, u 52 % għal reġjuni ta’ kompetittività). Il-FK ser jgħin lill-Istati Membri li l-ING għal kull abitant tagħhom huwa inqas minn 90% tal-medja tal-UE-27 fl-investiment tagħhom fin-netwerks tat-trasport TEN-T u fl-ambjent. Parti mill-allokazzjoni tal-FK (EUR 10 biljuni) se titwarrab għall-finanzjament ta’ netwerks ewlenin tat-trasport taħt il-Faċilità Nikkolegaw l-Ewropa. L-esperjenza fil-qafas finanzjarju attwali turi li ħafna Stati Membri għandhom diffikultajiet biex jassorbu volumi kbar ta’ fondi tal-UE matul perjodu limitat. Barra minn hekk, minħabba s-sitwazzjoni fiskali f'xi Stati Membri sar aktar diffiċli biex jinħarġu fondi li jipprovdu kofinanzjament nazzjonali. Sabiex tiġi indirizzata l-kwistjoni tal-assorbiment tal-finanzjament il-Kummissjoni qed tipproponi numru ta’ passi: – ir-rati massimi għal allokazzjonijiet tal-koeżjoni jiġu ffissati għal 2,5 % tal-PDG – ir-rati massimi ta' kofinanzjament fil-livell ta' kull assi prijoritarju fi ħdan il-programmi operazzjonali jiġu ffissati għal 85% għal reġjuni anqas żviluppati (jew f'ċerti każi, 80% u 75%) u r-reġjuni l-aktar imbiegħda, 60% għal reġjuni fi tranżizzjoni u 50% għal reġjuni aktar żviluppati; – l-inklużjoni ta' ċerti kondizzjonijiet fil-kuntratti ta’ sħubija rigward it-titjib tal-kapaċità amministrattiva. 5.2.2. Programmar strateġiku rinfurzat immirat lejn ir-riżultati Il-Kummissjoni tipproponi proċess ta’ programmar iktar iffukat fuq ir-riżultati sabiex jiġi żgurat li l-programmi tal-politika ta’ koeżjoni jkollhom loġika ta’ intervent iktar ċara, u huma orjentati lejn ir-riżultati, u jinkludu d-dispożizzjonijiet ix-xierqa għal approċċ integrat għall-iżvilupp u l-implimentazzjoni effettiva tal-Fondi. B’mod partikolari, il-Kummissjoni tipproponi li tintroduċi l-Pjanijiet ta’ Azzjoni Konġunta, li huma operazzjonijiet li jinkludu grupp ta’ proġetti bħala parti minn programm operazzjonali, b’objettivi speċifiċi, indikaturi tar-riżultati u riżultati miftehma bejn l-Istat Membru u l-Kummissjoni. Huma joffru sistema ta’ ġestjoni u kontroll simplifikata mmirata lejn il-prestazzjoni. 5.2.3. Armonizzazzjoni tal-ġestjoni u l-kontroll finanzjarju Is-sistemi ta’ ġestjoni u ta’ kontroll jeħtieġ li jsibu bilanċ bejn l-ispejjeż tal-ġestjoni u tal-kontroll u r-riskji involuti. L-irwol tal-Kummissjoni fl-analiżi ex-ante ta’ sistemi nazzjonali ta’ ġestjoni u ta’ kontroll se jkun proporzjonat, minħabba li reviżjoni obbligatorja mill-Kummissjoni se tiġi sostitwita minn approċċ ibbażat fuq ir-riskju. Programmi żgħar se jiġu eżentati minn reviżjoni tal-Kummissjoni. L-approċċ ibbażat fuq ir-riskju jnaqqas l-ispejjeż amministrattivi assoċjati ma' programmi żgħar u amministrazzjonijiet solidi. Jirrinforza wkoll l-assigurazzjoni, minħabba li r-riżorsi tal-Kummissjoni jistgħu jintużaw b’mod aktar effiċjenti u jiġu mmirati lejn żoni ta' riskji ogħla. Il-ġestjoni tad-dejta elettronika tista’ tkun sors prinċipali ta’ tnaqqis fil-piż amministrattiv u fl-istess ħin żieda fil-kontrollabbiltà tal-proġetti u n-nefqa. Huwa għalhekk propost li l-Istati Membri kollha jkunu meħtieġa li jistabbilixxu sistemi sal-aħħar tal-2014 sabiex il-benefiċjarji jkunu jistgħu jissottomettu l-informazzjoni kollha permezz ta' skambju tad-dejta elettroniku. Waħda mill-kumplessitajiet assoċjati mas-sistema ta’ ġestjoni finanzjarja fil-perjodu ta' programmar għall-2007-2013 hija r-regola ġenerali li d-dokumenti kollha ta’ appoġġ għal operazzjonijiet individwali jridu jinżammu sa tliet snin wara li jkun ingħalaq il-programm operazzjonali. Il-proposta għalhekk tipprevedi għeluq annwali mandatorju ta’ operazzjonijiet li tlestew jew in-nefqa fil-qafas tal-ssaldar annwali tal-kontijiet. Dan jimmira sabiex inaqqas il-piż assoċjat ma’ perjodu twil ta’ żamma ta’ dokumenti għal benefiċjarji individwali u r-riskji assoċjati mat-telf tar-rekord għall-awditjar. 2011/0276 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew koperti mill-Qafas Strateġiku Komuni u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1083/2006 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 177 tiegħu, Wara li kkunsidraw il-proposta mill-Kummissjoni Ewropea, Wara t-trasmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[8], Wara li kkunsidraw l-opinjoni tal-Kumitat tar-Reġjuni[9], Wara li kkunsidraw l-opinjoni tal-Qorti tal-Awdituri[10], Filwaqt li jaġixxu skont il-proċedura leġislattiva ordinarja, Billi: (1) L-Artikolu 174 tat-Trattat jipprovdi li, sabiex tissaħħaħ il-koeżjoni ekonomika, soċjali u territorjali tagħha, l-Unjoni għandu jkollha l-għan li tnaqqas id-diverġenzi bejn il-livelli ta' żvilupp tar-reġjuni varji u r-ritard ta' dawk ir-reġjuni jew gżejjer li huma anqas favoriti, partikolarment iż-żoni rurali, żoni milquta minn tranżizzjoni industrijali, u reġjuni li jbatu minn żvantaġġi naturali jew demografiċi gravi u permanenti. L-Artikolu 175 tat-Trattat jeħtieġ li l-Unjoni ssostni l-ilħuq ta’ dawn l-objettivi permezz tal-azzjoni li tieħu permezz tal-Fond Agrikolu Ewropew dwar Gwida u Garanzija, it-Taqsima tal-Gwida, il-Fond Soċjali Ewropew, il-Fond Ewropew għall-Iżvilupp Reġjonali, il-Bank Ewropew tal-Investiment u strumenti oħrajn. (2) F’konformità mal-konklużjonijiet tal-Kunsill Ewropew tas-17 ta’ Ġunju 2010, fejn ġiet adottata l-istrateġija Ewropea għal tkabbir intelliġenti, sostenibbli u inklużiv, l-Unjoni u l-Istati Membri għandhom jimplimentaw it-twettiq ta' tkabbir intelliġenti, sostenibbli u inklużiv, filwaqt li jippromwovu żvilupp armonjuż tal-Unjoni u jnaqqsu diverġenzi reġjonali. (3) Sabiex itejbu l-koordinazzjoni u jarmonizzaw l-implimentazzjoni tal-Fondi li jipprovdi appoġġ taħt il-politika tal-koeżjoni, jiġifieri l-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE) u l-Fond ta’ Koeżjoni (FK), mal-Fondi għall-iżvilupp rurali, jiġifieri l-Fond Agrikolu Ewropew għall-Iżvilupp Rurali (FAEŻR), u għas-settur marittimu u tas-sajd, jiġifieri l-Fond Ewropew Marittimu u għas-Sajd (EMFF), għandhom jiġu stabbiliti dispożizzjonijiet komuni għal dawn il-Fondi kollha (‘Fondi tal-QSK’). Barra minn hekk, dan ir-Regolament fih dispożizzjonijiet li huma komuni għall-FEŻR, l-FSE u l-FK, iżda li ma japplikawx għall-FAEŻR u għall-EMFF. Minħabba l-partikolaritajiet li jeżistu għal kull Fond CSF, għandhom jiġu speċifikati regoli speċifiċi għal kull Fond CSF u għall-mira tal-kooperazzjoni territorjali Ewropea skont il-FEŻR, f’regolamenti separati. (4) Fir-rigward tal-Politika Agrikola Komuni (PAK), diġà nkisbu sinerġiji sinifikanti permezz tal-armonizzazzjoni u l-allinjament tar-regoli ta' ġestjoni u kontroll għall-ewwel pilastru (FAEG – il-Fond Agrikolu Ewropew ta' Garanzija) u t-tieni pilastru (FAEŻR) tal-PAK. Għaldaqstant għandha tinżamm ir-rabta qawwija bejn il-FAEG u l-FAEŻR filwaqt li l-istrutturi li diġà ddaħħlu fis-seħħ fl-Istati Membri għandhom jinżammu wkoll. (5) Ir-reġjuni l-aktar imbiegħda għandhom jibbenefikaw minn miżuri speċifiki u finanzjament addizzjonali biex jibbilanċja l-effetti negattivi li jirriżultaw mill-fatturi msemmija fl-Artikolu 349 tat-Trattat. (6) Biex tiġi żgurata l-interpretazzjoni korretta u konsistenti tad-dispożizzjonijiet u biex jingħata kontribut għaċ-ċertezza legali għall-Istati Membri u l-benefiċjarji, huwa meħtieġ li jiġu definiti ċerti termini li jintużaw fir-Regolament. (7) Qiegħed jiġi stabbilit li dan ir-Regolament huwa magħmul minn tliet partijiet, fejn l-ewwel parti fiha l-premessi u d-definizzjonijiet, it-tieni fiha r-regoli applikabbli għall-fondi tal-QSK u t-tielet tinkludi d-dispożizzjonijiet applikabbli biss għall-FEŻR, l-FSE u l-FK ('il-Fondi'). (8) Skont l-Artikolu 317 tat-Trattat, fil-kuntest ta' tmexxija kondiviża, il-kondizzjonijiet li jippermettu lill-Kummissjoni twettaq ir-responsabbiltajiet tagħha għall-implementazzjoni tal-baġit ġenerali tal-Komunitajiet Ewropej għandhom jiġu speċifikati u r-responsabbiltajiet ta' koperazzjoni mill-Istati Membri jiġu ċċarati. Dawk il-kondizzjonijiet għandhom jippermettu lill-Kummissjoni li tikseb assigurazzjoni li l-Istati Membri qed jużaw il-Fondi QSK b'mod legali u regolari u skont il-prinċipju ta' ġestjoni finanzjarja tajba fis-sens tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej[11]. L-Istati Membri u l-korpi maħtura minnhom għal dawn il-finijiet għandhom ikunu responsabbli mill-programmi implimentattivi fil-livell territorjali xieraq, skont il-qafas istituzzjonali, legali u finanzjarju tal-Istat Membru. Dawn l-approprjazzjonijiet jiżguraw ukoll li tingħata attenzjoni għall-ħtieġa li jiġu żgurati l-komplementarità u l-konsistenza tal-intervent tal-Kummissjoni, il-proporzjonalità ta' arranġamenti amministrattivi u tnaqqis tal-piż amministrattiv tal-benefiċjarji tal-Fondi tal-QSK. (9) Għall-Kuntratt ta' Sħubija u kull programm b'mod rispettiv, Stat Membru għandu jorganizza sħubija mar-rappreżentanti ta' awtoritajiet reġjonali, lokali, urbani u pubbliċi oħrajn, sħab ekonomiċi u soċjali, u korpi li jirrappreżentaw lis-soċjetà ċivili, fosthom sħab ambjentali, organizzazzjonijiet mhux governattivi, u korpi responsabbli mill-promozzjoni tal-ugwaljanza u n-nondiskriminazzjoni. Il-finijiet ta' tali sħubija huma r-rispett ta' governanza f'diversi livelli, l-iżgurar ta' appartenenza ta' interventi ppjanati minn partijiet interessati u l-bini fuq l-esperjenza u l-għarfien ta' atturi relevanti. Il-Kummissjoni għandha tingħata s-setgħa li tadotta atti delegati għal kodiċi ta' kondotta sabiex tiżgura li s-sħab ikunu involuti fit-tħejjija, l-implimentazzjoni, il-monitoraġġ u l-evalwazzjoni tal-Kuntratti ta' Sħubija u fil-programmi b'mod konsistenti. (10) L-attivitajiet tal-Fondi tal-QSK u l-operazzjonijiet li jsostnu għandhom ikunu konsistenti mal-liġi tal-Unjoni u dik nazzjonali applikabbli li hija relatata direttament jew indirettament mal-implimentazzjoni tal-operazzjoni. (11) Fil-kuntest tal-isforz tagħha li żżid il-koeżjoni ekonomika, territorjali u soċjali, l-Unjoni, fl-istadji kollha tal-implementazzjoni tal-Fondi tal-QSK, għandha timmira lejn it-tneħħija tal-inugwaljanzi u l-promozzjoni tal-ugwaljanza bejn in-nisa u l-irġiel, kif ukoll il-prevenzjoni ta' diskriminazzjoni abbażi ta' sess, ta' oriġini razzjali jew etnika, ta' reliġjon jew twemmin, ta' diżabbiltà, ta' età jew ta' orjentazzjoni sesswali. (12) L-objettivi tal-Fondi tal-QSK għandhom jiġu segwiti fil-qafas tal-iżvilupp sostenibbli u l-promozzjoni tal-Unjoni tal-għan li jiġi mħares u mtejjeb l-ambjent kif stabbilit fl-Artikolu 11 u 19 tat-Trattat, filwaqt li jitqies il-prinċipju ta’ ‘min iniġġes iħallas’. L-Istati Membri għandhom jipprovdu informazzjoni dwar l-appoġġ għall-objettivi tat-tibdil fil-klima f'konformità mal-ambizzjoni li mill-anqas 20% tal-baġit tal-Unjoni jiġi allokat għal dan il-għan, permezz ta' metodoloġija adottata mill-Kummissjoni permezz ta' att ta' implimentazzjoni. (13) Sabiex jinkisbu l-miri u l-objettivi tal-istrateġija tal-Unjoni għal tkabbir intelliġenti, sostenibbli u inklużiv, il-Fondi tal-QSK għandhom jiffokaw is-sostenn tagħhom fuq numru limitat ta’ objettivi tematiċi. L-ambitu preċiż ta' kull wieħed mill-Fondi tal-QSK għandu jiġi stabbilit f'regoli speċifiċi għall-fondi u jista' jiġi limitat biss għal ċerti objettivi tematiċi li huma definiti f'dan ir-Regolament. (14) Permezz ta' att delegat il-Kummissjoni għandha tadotta Qafas Strateġiku Komuni li jittraduċi l-objettivi tal-Unjoni f'azzjonijiet ewlenin għall-Fondi tal-QSK, sabiex tingħata direzzjoni strateġika aktar ċara għall-proċess ta' pprogrammar fil-livell tal-Istati Membri u tar-reġjuni. Il-Qafas Strateġiku Komuni għandu jiffaċilita l-koordinazzjoni settorjali u territorjali tal-intervent tal-Unjoni taħt il-Fondi tal-QSK u ma' politiki u strumenti oħrajn tal-Unjoni. (15) Għaldaqstant il-Qafas Strateġiku Komuni għandu jistabbilixxi l-oqsma ewlenin ta’ appoġġ, sfidi territorjali li għandhom jiġu indirizzati, objettivi politiċi, oqsma prijoritarji għal attivitajiet ta' kooperazzjoni, mekkaniżmi ta’ koordinazzjoni u mekkaniżmi għal koerenza u konsistenza mal-politiki ekonomiċi tal-Istati Membri u tal-Unjoni. (16) Abbażi tal-Qafas Strateġiku Komuni adottat mill-Kummissjoni, kull Stat Membru għandu jħejji, f’kooperazzjoni mal-imsieħba tiegħu u fi djalogu mal-Kummissjoni, Kuntratt ta' Sħubija. Il-Kuntratt ta' Sħubija għandu jittraduċi l-elementi stabbiliti fil-Qafas Strateġiku Komuni fil-kuntest nazzjonali u jistabbilixxi impenji sodi għall-ksib tal-objettivi tal-Unjoni permezz tal-ipprogrammar tal-Fondi tal-QSK. (17) L-Istati Membri għandhom jikkonċentraw l-appoġġ biex jiżguraw kontribut sinifikanti għal-ksib tal-objettivi tal-Unjoni f'konformità mal-ħtiġiet ta' żvilupp speċifiċi kemm nazzjonali kif ukoll reġjonali. Għandhom jiġu definiti kundizzjonalitajiet ex ante sabiex jiġi żgurat li l-kundizzjonijiet qafas meħtieġa għall-użu effettiv tal-appoġġ tal-Unjoni jkunu fis-seħħ. L-issodisfar ta’ dawn il-kondizzjonalitajiet ex ante għandu jiġi vvalutat mill-Kummissjoni fil-qafas tal-valutazzjoni tagħha tal-Kuntratt tas-Sħubija u l-programmi. F'każi fejn il-kundizzjonalità ex ante ma tiġix sodisfatta, il-Kummissjoni għandu jkollha s-setgħa li tissospendi l-pagamenti għall-programm. (18) Għandu jiġi definit qafas ta' prestazzjoni għal kull programm bil-għan li jsir monitoraġġ tal-progress li jsir fil-ksib tal-objettivi u l-miri stabbiliti għal kull programm matul il-perjodu ta' pprogrammar. Il-Kummissjoni għandha twettaq analiżi tal-prestazzjoni f'kooperazzjoni mal-Istati Membri bejn l-2017 u l-2019. Għanda tiġi prevista riżerva għall-prestazzjoni li tiġi allokata fl-2019 kulfejn jintlaħqu l-miri stabbiliti fil-qafas tal-prestazzjoni. Minħabba d-diversità u n-natura transnazzjonali tagħhom, ma għandu jkun hemm ebda riżerva għall-prestazzjoni għal programmi ta' 'Kooperazzjoni Territorjali Ewropea'. F'każi fejn l-għanijiet u l-miri ma jinkisbux b'mod sinifikanti, il-Kummissjoni għandha tkun tista' tissospendi l-pagamenti lill-programm jew, fi tmiem il-perjodu ta' pprogrammar, tapplika korrezzjonijiet finanzjarji, sabiex tizgura li l-baġit tal-Unjoni ma jintużax b'ħela u ineffiċjenza. (19) Il-fatt li tiġi stabbilita rabta bejn il-politika ta' koeżjoni u l-governanza ekonomika tal-Unjoni jiżgura li l-effikaċja tan-nefqa taħt il-Fondi tal-QSK tintrifed minn politiki ekonomiċi sodi u l-fondi tal-QSK jkunu jistgħu, jekk meħtieġ, jintużaw b'mod ieħor li jindirizza l-problemi ekonomiċi li l-pajjiż ikun qiegħed iħabbat wiċċu magħhom. Dan il-proċess għandu jkun wieħed gradwali, u jibda b'emendi għall-Kuntratt ta' Sħubija u għall-programmi li jappoġġjaw ir-rakkomandazzjonijiet tal-Kunsill għall-indirzzar ta' żbilanċi makroekonomiċi u diffikultajiet ekonomiċi. Fejn, minkejja l-użu mtejjeb tal-fondi tal-QSK, Stat Membru jonqos milli jieħu azzjoni effettiva fil-kuntest tal-proċess ta' governanza ekonomika, il-Kummissjoni għandu jkollha d-dritt li tissospendi l-pagament u l-impenji kollha jew parti minnhom. Id-deċiżjonijiet dwar is-sospensjonijiet għandhom ikunu proporzjonali u effettivi, u jqisu l-impatt tal-programmi individiwali għall-indirizzar tas-sitwazzjoni ekonomika u soċjali tal-Istat Membru relevanti u emendi preċedenti għall-Kuntratt ta' Sħubija. Fid-deċiżjoni tagħha dwar is-sospensjonijiet, il-Kummissjoni għandha tirrispetta wkoll it-trattament ugwali bejn l-Istati Membri, u tqis b'mod partikolari l-impatt tas-sospensjoni fuq l-ekonomija tal-Istat Membru kkonċernat. Is-sospensjonijiet għandhom jitneħħew u l-fondi jerġgħu jsiru disponibbli għall-Istat Membru kkonċernat minnufih hekk kif l-Istat Membru jieħu l-azzjoni meħteġa. (20) Biex l-isforzi jiġu kkonċentrati fuq il-kisba tal-istrateġija tal-Unjoni għal tkabbir intelliġenti, sostenibbli u inklużiv, għandhom jiġu ddefiniti elementi komuni għall-programmi kollha Għandhom jiġu allinjati l-proċeduri għall-adozzjoni u l-emendar tal-programmi biex jiġi żgurat li jkun hemm konsistenza bejn l-arranġamenti tal-ipprogrammar għall-Fondi tal-QSK kollha L-ipprogrammar għandu jiżgura l-konsistenza mal-Qafas Strateġiku Komuni u l-Kuntratt ta’ Sħubija, il-koordinazzjoni tal-Fondi tal-QSK bejniethom stess u mal-istrumenti finanzjarji eżistenti l-oħrajn u l-Bank Ewropew tal-Investiment. (21) It-Trattat żied il-koeżjoni territorjali bħala waħda mill-għanijiet tal-koeżjoni ekonomika u soċjali, u jeħtieġ li jiġu indirizzati l-irwoli tal-bliet, il-ġeografiji funzjonali u żoni subreġjonali li qegħdin iħabbtu wiċċhom ma' problemi ġeografiċi jew demografiċi speċifiċi. Għal dan il-fini, biex jintuża aħjar il-potenzjal fil-livell lokali, jeħtieġ li jissaħħaħ u jiġi ffaċilitat l-iżvilupp lokali mmexxi mill-komunità billi jiġu stabbiliti regoli komuni u jkun hemm koordinazzjoni mill-qrib għall-Fondi tal-QSK kollha. Ir-responsabbiltà tal-implimentazzjoni ta' strateġiji ta' żvilupp lokali għandha tingħata lil gruppi ta' azzjoni lokali li jirrappreżentaw l-interessi tal-komunità, u dan bħala prinċipju essenzjali. (22) L-istrumenti finanzjarji huma dejjem aktar importanti għall-effetti ta' ingranaġġ fuq il-Fondi tal-QSK, minħabba l-kapaċità tagħhom li jikkombinaw forom differenti ta' riżorsi pubbliċi u privati sabiex isostnu objettivi tal-politika pubblika, u għaliex forom ta' finanzjament li jduru jwasslu biex dan is-sostenn isir aktar sostenibbli fuq perjodu itwal ta' żmien. (23) Strumenti finanzjarji sostnuti mill-Fondi tal-QSK għandhom jintużaw sabiex jindirizzaw ħtiġijiet speċifiċi tas-suq b’mod kosteffettiv, f’konformità mal-objettivi tal-programmi, u m’għandhomx jeskludu l-finanzjament privat. Id-deċiżjoni li jiġu ffinanzjati miżuri ta’ sostenn permezz ta’ strumenti finanzjarji għandha tiġi determinata għalhekk abbażi ta’ analiżi ex ante. (24) Strumenti finanzjarji għandhom jiġu mfassla u implimentati sabiex jippromwovu parteċipazzjoni sostanzjali minn investituri tas-settur privat u istituzzjonijiet finanzjarji fuq bażi ta’ kondiviżjoni xierqa tar-riskju. Sabiex ikunu attraenti biżżejjed għas-settur privat, l-istrumenti finanzjarji jeħtieġ li jiġu mfassla u implimentati b’mod flessibbli. L-awtoritajiet tal-ġestjoni għandhom għalhekk jiddeċiedu dwar l-aktar forom xierqa sabiex jiġu implimentati l-istrumenti finanzjarji, sabiex jindirizzaw il-ħtiġijiet speċifiċi tar-reġjuni fil-mira, f’konformità mal-objettivi tal-programm relevanti. (25) L-awtoritajiet ta' ġestjoni għandu jkollhom il-possibbiltà li jikkontribwixxu riżorsi mill-programmi għal strumenti finanzjarji stabbiliti fil-livell tal-Unjoni, jew għal strumenti stabbiliti fil-livell reġjonali. L-awtoritajiet ta’ ġestjoni għandu jkollhom ukoll il-possibbiltà li jimplimentaw direttament l-istrumenti finanzjarji, permezz ta’ fondi speċifiċi jew permezz ta' fondi ta' fondi. (26) L-ammont ta’ riżorsi mħallsa fi kwalunkwe ħin mill-Fondi tal-QSK lill-istrumenti finanzjarji għandu jikkorrispondi mal-ammont meħtieġ sabiex jiġu implimentati l-investimenti ppjanati u l-ħlasijiet lir-riċevituri finali, inkluż l-ispejjeż u t-tariffi ta’ ġestjoni, determinati abbażi ta’ pjanijiet ta’ negozju u tbassir tal-fluss tal-flus għal perjodu definit minn qabel li m’għandux ikun aktar minn sentejn. (27) Huwa meħtieġ li jiġu stabbiliti regoli speċifiċi rigward l-ammonti li jridu jiġu aċċettati bħala nefqa eliġibbli fl-għeluq, sabiex jiġi żgurat li l-ammonti, inkluż l-ispejjeż u t-tariffi ta’ ġestjoni, imħallsa mill-Fondi tal-QSK lill-istrumenti finanzjarji huma użati effettivament għall-investimenti u l-ħlasijiet lir-riċevituri finali. Huwa meħtieġ ukoll li jiġu stabbiliti regoli speċifiċi rigward l-użu mill-ġdid ta’ riżorsi attribbwibbli għas-sostenn mill-Fondi tal-QSK, inkluż l-użu ta' riżorsi ta' wirt wara l-għeluq tal-programmi. (28) L-Istati Membri għandhom jimmonitorjaw il-programmi sabiex jirrivedu l-implimentazzjoni u l-progress lejn il-kisba tal-objettivi tal-programm. Għal dan il-għan, għandhom jitwaqqfu kumitati ta' monitoraġġ li l-għamla u l-funzjonijiet tagħhom jiġu definiti għall-Fondi tal-QSK. Jistgħu jitwaqqfu Kumitati ta' Monitoraġġ Konġunt li jiffaċilitaw il-koordinazzjoni bejn il-Fondi tal-QSK sabiex tiġi żgurata l-effikaċja, il-kumitati ta’ monitoraġġ għandhom ikunu jistgħu joħorġu rakkomandazzjonijiet lill-awtoritajiet amministrattivi fir-rigward tal-implimentazzjoni tal-programm u għandhom jimmonitorjaw l-azzjonijiet meħuda bħala riżultat tar-rakkomandazzjonijiet tagħhom. (29) L-allinjament tal-arranġamenti ta' monitoraġġ u rappurtar tal-Fondi tal-QSK huwa meħtieġ biex jissimplifika l-arranġamenti ta' ġestjoni fil-livelli kollha. Huwa importanti li jiġu żgurati rekwiżiti ta' rappurtar proporzjonali iżda wkoll id-disponibbiltà ta' informazzjoni komprensiva dwar il-progress li jsir fuq punti ta' analiżi ewlenin. Għaldaqstant huwa meħtieġ li r-rekwiżiti ta' rappurtar jirreflettu l-ħtiġijiet ta' informazzjoni fi snin partikolari u jkunu allinjati maż-żmien meta jkunu ser isiru l-analiżijiet tal-prestazzjoni. (30) Bil-ħsieb tal-monitoraġġ tal-progress tal-programmi, għandha sseħħ laqgħa ta' reviżjoni annwali bejn l-Istat Membru u l-Kummissjoni. Madanakollu l-Istati Membri u l-Kummissjoni għandhom ikunu jistgħu jaqblu li ma jorganizzawx il-laqgħa sabiex jevitaw piż amministrattiv żejjed. (31) Sabiex il-Kummissjoni tkun tista' timmonitorja l-progress lejn il-kisba tal-objettivi tal-Unjoni, l-Istati Membri għandhom jissottomettu rapporti ta' progress dwar l-implimentazzjoni tal-Kuntratti ta' Sħubija tagħhom. Abbażi ta' dawn ir-rapporti, il-Kummissjoni għandha tħejji rapport ta' strateġija dwar il-progress fl-2017 u fl-2019. (32) Huwa neċessarju li jiġu vvalutati l-effikaċja, l-effiċjenza u l-impatt tal-assistenza mill-Fondi tal-QSK biex jittejbu l-kwalità tal-implimentazzjoni u tat-tfassil tal-programmi u biex jiġi ddeterminat l-impatt tal-programmi fid-dawl tal-miri tal-istrateġija tal-Unjoni għal tkabbir intelliġenti, sostenibbli u inklussiv u, fejn ikun relevanti, fir-rigward tal-PDG u tal-qgħad. Ir-responsabbiltajiet tal-Istati Membri u l-Kummissjoni f'dan il-kuntest għandhom jiġu speċifikati. (33) Sabiex jitjiebu l-kwalità u d-disinn ta' kull programm, u jiġi verifikat li l-objettivi u l-miri jistgħu jintlaħqu, għandha titwettaq evalwazzjoni ex ante ta' kull programm. (34) Għandu jitfassal pjan ta' evalwazzjoni mill-awtorità responsabbli għat-tħejjija tal-programm. Matul il-perjodu tal-ipprogrammar, l-awtoritajiet ta' ġestjoni għandhom jagħmlu valutazzjonijiet biex jivvalutaw l-effettività u l-impatt ta' programm. Il-kumitat ta' monitoraġġ u l-Kummissjoni għandhom jiġu infurmati bir-riżultati tal-valutazzjoni biex jiġu ffaċilitati deċiżjonijiet ta' ġestjoni. (35) Għandhom jitwettqu evalwazzjonijiet ex post mill-Kummissjoni sabiex jiġu vvalutati l-effikaċja u l-effiċjenza tal-Fondi tal-QSK u l-impatt globali tal-Fondi tal-QSK għal tkabbir intelliġenti, sostenibbli u inklużiv. (36) Ikun utli li jiġu speċifikati t-tipi ta' azzjoni li jkunu jistgħu jittieħdu fuq inizjattiva tal-Kummissjoni u tal-Istati Membri bħala assistenza teknika b'appoġġ mill-Fondi tal-QSK. (37) Sabiex jiġi żgurat l-użu effettiv tar-riżorsi tal-Unjoni, u jiġi evitat li l-operazzjonijiet ta' ġenerazzjoni ta' dħul ma jiġux iffinanzjati aktar milli jkun hemm bżonn, huwa meħtieġ li jiġu stabbiliti r-regoli għall-kalkolu tal-kontribuzzjoni mill-Fondi tal-QSK għal operazzjoni li tiġġenera dħul. (38) Id-dati tal-bidu u tat-tmiem għall-eliġibbiltà tan-nefqa għandhom jiġu definiti sabiex tiġi provduta regola uniformi u ekwa li tapplika għall-implementazzjoni tal-Fondi tal-QSK madwar l-Unjoni. Sabiex tiġi faċilitata l-eżekuzzjoni ta' programmi, huwa xieraq li jiġi stabbilit li d-data tal-bidu għall-eliġibbiltà tal-infiq tista' tkun qabel l-1 ta’ Jannar 2014 jekk l-Istat Membru konċernat jippreżenta programm qabel dik id-data. Huwa neċessarju li jiġu stabbiliti restrizzjonijiet dwar l-appoġġ għal operazzjonijiet ikkompletati bl-iskop li jiġi żgurat li jkun hemm użu effettiv tal-Fondi tal-UE u li jitnaqqas ir-riskju għall-baġit tal-UE. (39) Skont il-prinċipju ta' sussidjarjetà u soġġett għall-eċċezzjonijiet previsti fir-Regolament(i) (KE) Nru […] [Regolamenti dwar il-FERŻ, FSE, FK, ETC, FAERŻ, EMFF], l-Istati Membri għandhom jadottaw regoli nazzjonali dwar l-eliġibbiltà tan-nefqa. (40) Bil-ħsieb tas-simplifikazzjoni tal-użu tal-Fondi tal-QSK u t-tnaqqis fir-riskju ta’ żbalji, filwaqt li jsir provvediment għad-differenzazzjoni fejn meħtieġ sabiex jiġu riflessi l-ispeċifiċitajiet tal-politika, huwa xieraq li jiġu definiti l-forom ta’ sostenn, il-kondizzjonijiet armonizzati ta’ rimborż ta' għotjiet u finanzjament b’rata fissa, ir-regoli speċifiċi ta’ eliġibbiltà għal għotjiet u kondizzjonijiet speċifiċi dwar l-eliġibbiltà tal-operazzjonijiet skont il-lokalità. (41) Sabiex ikunu żgurati l-effikaċja, il-ġustizzja u l-impatt sostenibbli tal-intervent tal-Fondi CSF, għandu jkun hemm dispożizzjonijiet li jiggarantixxu li l-investmenti fin-negozji u l-infrastrutturi jdumu fit-tul u li jimpedixxu l-użu ta' dawn il-Fondi tal-QSK għal vantaġġ mhux dovut. L-esperjenza turi li perjodu ta' ħames snin huwa perjodu minimu xieraq li għandu jiġi applikat, minbarra fejn ir-regoli dwar l-għajnuna mill-Istat ikunu jipprevedu perjodu differenti. Huwa xieraq li azzjonijiet appoġġati mill-FSE u azzjonijiet li ma jinvolvux investiment produttiv jew investiment fl-infrastruttura jiġu esklużi mir-rekwiżit ġenerali ta' durabbiltà, sakemm rekwiżiti bħal dawn ma jkunux jirriżultaw mir-regoli applikabbli dwar l-għajnuna mill-Istat, u li jiġu esklużi kontributi għal strumenti finanzjarji jew minnhom. (42) L-Istati Membri għandohm jadottaw miżuri xierqa biex jiggarantixxu t-twaqqif u l-iffunzjonar xierqa tas-sistemi ta' ġestjoni u kontroll sabiex tingħata assigurazzjoni dwar l-użu legali u regolari tal-Fondi tal-QSK. L-obbligi tal-Istati Membri fir-rigward tas-sistemi ta’ ġestjoni u kontroll, u l-prevenzjoni, u b'rabta mal-prevenzjoni, l-iskoperta u l-korrezzjoni ta’ irregolaritajiet u ksur tal-liġi tal-Unjoni għandhom jiġu speċifikati. (43) Skont il-prinċipji ta' ġestjoni kondiviża, l-Istati Membri għandu jkollhom ir-responsabbiltà ewlenija, permezz tas-sistemi ta’ ġestjoni u ta’ kontroll tagħhom, għall-implementazzjoni u l-kontroll tal-operazzjonijiet tal-programmi. Sabiex tiġi żgurata l-effikaċja tal-kontroll fuq l-għażla u l-implimentazzjoni ta' operazzjonijiet u l-iffunzjonar tas-sistema ta' ġestjoni u kontroll, għandhom jiġu speċifikati l-funzjonijiet tal-awtorità ta' ġestjoni. (44) Sabiex tkun żgurata assigurazzjoni ex ante fuq it-twaqqif u d-disinn tas-sistemi ewlenin tal-ġestjoni u l-kontroll, l-Istati Membri għandhom jaħtru korp ta’ akkreditazzjoni li jkun responsabbli għall-akkreditazzjoni u l-irtirar tal-akkreditazzjoni tal-korpi ta’ ġestjoni u kontroll. (45) Għandhom jiġu stabbiliti s-setgħat u r-responsabbiltajiet tal-Kummissjoni li tivverifika l-funzjonament effettiv tas-sistemi ta’ ġestjoni u kontroll, u li titlob li tittieħed azzjoni mill-Istati Membri. Il-Kummissjoni għandu jkollha s-setgħa li twettaq awditjar iffukat fuq kwistjonijiet relatati mal-ġestjoni finanzjarja tajba sabiex jinġibdu konklużjonijiet dwar il-prestazzjoni tal-Fondi. (46) L-impenji tal-baġit tal-Unjoni għandhom jiġu effettwati kull sena. Sabiex tiġi żgurata ġestjoni effettiva tal-programm, jeħtieġ li jiġu stabbiliti regoli komuni għal talbiet ta’ ħlasijiet interim, il-ħlas tal-bilanċ annwali, fejn xieraq, u l-bilanċ aħħari, bla ħsara għar-regoli tal-ħlasijiet addizzjonali li huma meħtieġa għal kull wieħed mill-Fondi tal-QSK. (47) Il-ħlas ta' prefinanzjament fil-bidu tal-programmi jiżgura li l-Istat Membru jkollu l-mezzi li jagħti appoġġ lill-benefiċjarji fl-implimentazzjoni tal-programm mill-adozzjoni tal-programm. Għaldaqstant, għandhom isiru dispożizzjonijiet għal ammonti ta' prefinanzjament inizjali mill-Fondi tal-QSK. Il-prefinanzjament inizjali għandu jiġi approvat bis-sħiħ meta jingħalaq il-programm. (48) Sabiex jiġu salvagwardjati l-interessi finanzjarji tal-Unjoni, għandu jkun hemm miżuri limitati fiż-żmien li jippermettu lill-uffiċjal tal-awtorizzazzjoni b’delegazzjoni sabiex jinterrompi l-ħlasijiet fejn ikun hemm evidenza li tissuġġerixxi nuqqas sinjifikanti fil-funzjonament tas-sistema ta’ ġestjoni u kontroll, evidenza ta’ irregolaritjiet marbuta ma’ applikazzjoni għal ħlas, jew nuqqas ta’ sottomissjoni tad-dokumenti għall-iskop tal-issaldar tal-kontijiet. (49) Sabiex jiġi żgurat li l-nefqa kofinanzjata mill-baġit tal-Unjoni f'sena finanzjarja partikolari tintuża skont ir-regoli applikabbli, għandu jinħoloq qafas xieraq għall-approvazzjoni annwali tal-kontijiet. F'dan il-qafas, il-korpi akkreditati għandhom jissottomettu lill-Kummissjoni, fir-rigward ta’ kull programm, dikjarazzjoni ta’ assigurazzjoni tal-ġestjoni akkumpanjata mill-kontijiet annwali ċċertifikati, rapport fil-qosor tal-kontrolli u opinjoni ta’ awditjar indipendenti u rapport ta’ kontroll. (50) Jista' jkun meħtieġ li l-Kummissjoni tagħmel korrezzjonijiet baġitarji sabiex tħares il-baġit tal-Unjoni. Huwa importanti li jiġu ddefiniti ċ-ċirkustanzi li fihom il-ksur tal-liġi applikabbli tal-Unjoni jew nazzjonali jistgħu jwasslu għal korrezzjonijiet finanzjarji mill-Kummissjoni biex jiġi żgurat li l-Istati Membri jkollhom ċertezza legali. Sabiex ikun żgurat li l-korrezzjonijiet finanzjarji li l-Kummissjoni tista’ timponi fuq l-Istati Membri huma relatati mal-protezzjoni tal-interessi finanzjarji tal-UE, dawn għandhom ikunu limitati għal każijiet fejn il-ksur tal-liġi tal-Unjoni jew nazzjonali jikkonċerna direttament jew indirettament l-eliġibbiltà, ir-regolarità, il-ġestjoni jew il-kontroll tal-operazzjonijiet u l-infiq korrispondenti. Biex tiżgura l-proporzjonalità, huwa importanti li l-Kummissjoni tqis in-natura u l-gravità tal-ksur meta tiddeċiedi l-ammont ta' korrezzjoni finanzjarja. (51) Sabiex tiġi inkoraġġita d-dixxiplina finanzjarja, huwa xieraq li jiġu definiti l-arranġamenti għad-diżimpenn ta’ kwalunkwe parti tal-impenn tal-baġit fi programm, b’mod partikolari fejn l-ammont jista’ jkun eskluż mid-diżimpenn, partikolarment meta d-dewmien fl-implimentazzjoni jirriżulta minn ċirkostanzi li huma indipendenti mill-parti kkonċernata, li jkunu anormali jew imprevedibbli u li l-konsegwenzi tagħhom ma jistgħux jiġu evitati minkejja d-diliġenza murija. (52) Huma meħtieġa dispożizzjonijiet ġenerali addizzjonali b'rabta mat-tħaddim speċifiku tal-Fondi. B’mod partikolari, sabiex jiżdied il-valur miżjud tagħhom, u biex jissaħħaħ il-kontribut tagħhom għall-prijoritajiet tal-istrateġija tal-Unjoni għal tkabbir intelliġenti, sostenibbli u inklużiv, il-funzjonament ta’ dawn il-Fondi għandu jiġi ssimplifikat u kkonċentrat fuq il-miri tal-‘Investiment għat-tkabbir u l-impjiegi’ u l-‘kooperazzjoni territorjali Ewropea’. (53) Fil-leġiżlazzjoni relevanti speċifika għas-setturi partikolari hemm dispożizzjonijiet addizzjonali dwar it-tħaddim speċifiku tal-FAEŻR u l-EMFF. (54) Sabiex jiġu promossi l-objettivi tat-Trattat ta’ koeżjoni ekonomika, soċjali u territorjali, il-mira tal-'Investiment għat-tkabbir u l-impjiegi' għandha tappoġġja r-reġjuni kollha. Sabiex jiġi pprovdut appoġġ bilanċjat u gradwali u li jirrefletti l-iżvilupp ekonomiku u soċjali, ir-riżorsi taħt dik il-mira għandhom jiġu allokati mill-FEŻR u l-FSE fost l-inqas reġjuni żviluppati, ir-reġjuni fi tranżizzjoni u r-reġjuni l-aktar żviluppati skont il-prodott domestiku gross (PDG) tagħhom per capita skont il-medja tal-Unjoni. Sabiex tiġi żgurata s-sostenibbiltà fit-tul tal-investiment mill-Fondi Strutturali, ir-reġjuni kollha li l-PDG per capita tagħhom għall-perjodu bejn l-2007 u l-2013 kien anqas minn 75% tal-medja tal-UE-25 għal matul il-perjodu ta' referenza iżda li l-PDG per capita tagħhom żdied għal aktar minn 75% tal-medja tal-UE-27 għandhom jirċievu tal-anqas żewġ terzi tal-allokazzjoni tagħhom għall-perjodu bejn l-2007 u l-2013. L-Istati Membri li l-introjtu nazzjonali gross (ING) tagħhom għal kull ras huwa inqas minn 90% ta’ dak tal-medja tal-Unjoni għandhom jibbenifikaw taħt il-mira ta’ 'Investiment għat-tkabbir u l-impjiegi' mill-FK. (55) Għandhom jiġu stabbiliti kriterji oġġettivi sabiex jintgħażlu reġjuni u żoni eliġibbli għal appoġġ mill-Fondi. Għal dan il-għan, l-identifikazzjoni tar-reġjuni u ż-żoni fil-livell tal-Unjoni għandha tkun ibbażata fuq is-sistema komuni ta’ klassifikazzjoni tar-reġjuni stabbilita mir-Regolament (KE) Nru 1059/2003 tal-Parlament Ewropew u tal-Kunsill tas-26 ta’ Mejju 2003 dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS)[12]. (56) Sabiex jiġi stabbilit qafas finanzjarju xieraq, il-Kummissjoni għandha tistabbilixxi, permezz ta' att ta' implimentazzjoni, l-analiżi indikattiva annwali tal-approprazzjonijiet għall-impenji disponibbli permezz ta' metodu oġġettiv u trasparenti bil-għan li jintlaħqu dawk ir-reġjuni li l-iżvilupp tagħhom ikun għadu lura, fosthom dawk li jirċievu appoġġ tranżitorju. (57) Jeħtieġ li jiġu ffissati l-limiti ta’ dawk ir-riżorsi għal investiment għat-tkabbir u l-impjiegi u li jiġu adottati kriterji oġġettivi għall-allokazzjoni tagħhom lir-reġjuni u lill-Istati Membri. Sabiex tiġi nkoraġġita l-aċċellerazzjoni meħtieġa tal-iżvilupp tal-infrastruttura fit-trasport u l-enerġija, kif ukoll it-teknoloġiji tal-informazzjoni u tal-komunikazzjoni madwar l-Unjoni, għandha tinħoloq Faċilità Nikkollegaw l-Ewropa. L-allokazzjoni tal-approprjazzjonijiet annwali mill-Fondi u l-ammonti trasferiti mill-Fond ta’ Koeżjoni lill-Faċilità Nikkollegaw l-Ewropa lil xi Stat Membru għandhom ikunu limitati għal limitu li jiġi ffissat filwaqt li titqies il-kapaċità ta’ dak l-Istat Membru partikolari li jassorbi dawn l-approprjazzjonijiet. Barra minn hekk, f'konformità mal-miri ewlenin dwar it-tnaqqis tal-faqar, huwa meħtieġ li l-iskema għall-appoġġ għall-ikel tiġi riorjentata lejn l-aktar persuni fil-bżonn biex b'hekk issir il-promozzjoni tal-inklużjoni soċjali u l-iżvilupp armonjuż tal-Unjoni. Huwa previst mekkaniżmu li jittrasferixxi r-riżorsi lejn dan l-istrument u li jiżgura li dawn ikunu magħmula minn allokazzjoni tal-FSE permezz ta' tnaqqis impliċitu korrispondenti tal-perċentwali minima tal-Fondi Strutturali li għandha tiġi allokata lill-FSE f'kull pajjiż. (58) Sabiex tissaħħaħ l-enfasi fuq ir-riżultati u l-ksib tal-objettivi u l-miri tal-Ewropa 2020, ħamsa fil-mija tar-riżorsi għall-mira ta’ 'Investiment għat-tkabbir u l-impjiegi' għandhom jitwarrbu bħala riżerva għall- prestazzjoni għal kull Fond, u kategorija ta' reġjun f'kull Stat Membru. (59) Fir-rigward tal-Fondi u bil-għan li tiġi żgurata allokazzjoni xierqa għal kull kategorija ta’ reġjuni, ir-riżorsi ma għandhomx jiġu trasferiti bejn ir-reġjuni inqas żviluppati, dawk fi tranżizzjoni u dawk aktar żviluppati ħlief f’ċirkostanzi debitament ġustifikati marbuta mat-twettiq ta’ objettiv tematiku wieħed jew aktar u għal mhux aktar minn 2 % tal-approprjazzjoni totali għal dik il-kategorija ta’ reġjun. (60) Sabiex jiġi żgurat impatt ekonomiku ġenwin, l-appoġġ mill-Fondi ma għandux jissostitwixxi l-infiq pubbliku jew l-infiq strutturali ekwivalenti mill-Istati Membri taħt it-termini ta’ dan ir-Regolament. Barra minn hekk, sabiex l-appoġġ mill-Fondi jieħu kont ta’ kuntest ekonomiku usa’, il-livell ta’ infiq pubbliku għandu jiġi ddeterminat b’referenza għall-kondizzjonijiet makroekonomiċi ġenerali li fihom isir il-finanzjament abbażi tal-indikaturi pprovduti fil-Programmi ta’ Stabbiltà u Konverġenza kull sena mill-Istati Membri skont ir-Regolament (KE) Nru. 1466/1997 tas-7 ta’ Lulju 1997 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinazzjoni ta’ politika ekonomika[13]. Il-verifika mill-Kummissjoni tal-prinċipju tal-addizzjonalità għandha tikkonċentra fuq l-Istati Membri li fihom ir-reġjuni inqas żviluppati u ta’ tranżizzjoni jkopru mill-inqas 15% tal-popolazzjoni minħabba l-livell tar-riżorsi finanzjarji allokati lilhom. (61) Huwa meħtieġ li jiġu stabbiliti dispożizzjonijiet addizzjonali dwar l-ipprogrammar, il-ġestjoni, il-monitoraġġ u l-kontroll tal-programmi operazzjonali appoġġjati mill-Fondi. Il-programmi operazzjonali għandhom jistabbilixxu l-assi prijoritarji għal objettivi tematiċi, jelaboraw loġika konsistenti ta' intervent biex jiġu indirizzati l-ħtiġiet ta' żvilupp identifikati, u jistabbilixxu qafas għal valutazzjoni tal-prestazzjoni. Għandhom ukoll jinkludu elementi neċessarji oħrajn li jkunu ta' bażi għall-implimentazzjoni effettiva u effiċjenti tal-Fondi. (62) Bl-iskop li jittejbu l-komplementaritajiet u tiġi ssimplifikata l-implimentazzjoni, għandu jkun possibbli li appoġġ mill-FK u mill-FEŻR jingħaqad ma' appoġġ mill-FSE fi programmi operazzjonali konġunti taħt il-mira dwar it-tkabbir u l-impjiegi. (63) Il-proġetti l-ewlenin jirrappreżentaw sehem sostanzjali mill-infiq tal-Unjoni u ta' spiss huma ta' importanza strateġika fir-rigward tat-twettiq tal-istrateġija tal-Unjoni għal tkabbir intelliġenti, sostenibbli u inklużiv. Għaldaqstant huwa ġġustifikat li operazzjonijiet ta' daqs sostanzjali jkomplu jkunu suġġetti għall-approvazzjoni tal-Kummissjoni taħt dan ir-regolament. Sabiex tiġi żgurata ċ-ċarezza, huwa xieraq li jiġi definit il-kontenut ta’ proġett kbir għal dan il-għan. Il-Kummissjoni għandu wkoll ikollha l-possibbiltà li tiċħad l-appoġġ lil proġett ewlieni meta l-għoti ta' dan l-appoġġ ma jkunx ġustifikat. (64) Sabiex l-Istati Membri jingħataw l-għażla li jimplimentaw parti minn programm operazzjonali permezz ta' approċċ ibbażat fuq ir-riżultati, ikun utli li jkun hemm dispożizzjoni għal pjan ta' azzjoni konġunta li jkun jinkludi sensiela ta' azzjonijiet li għandhom jitwettqu minn benefiċjarju biex jikkontribwixxi għall-għanijiet tal-programm operazzjonali. Sabiex tiġi ssimplifikata u msaħħa l-orjentazzjoni tar-riżultati tal-Fondi, il-ġestjoni tal-pjan ta’ azzjoni konġunta għandha tkun ibbażata esklussivament fuq miri, produzzjoni u riżultati maqbula b’mod konġunt kif definit fid-deċiżjoni tal-Kummissjoni li tadotta l-pjan ta’ azzjoni konġunta. Il-kontroll u l-awditjar ta’ pjan ta’ azzjoni konġunta għandhom ikunu limitati wkoll għall-kisba ta’ dawn il-miri, prodotti u riżultati. Konsegwentement, huwa meħtieġ li jiġu stabbiliti regoli dwar it-tħejjija, il-kontenut, l-adozzjoni, il-ġestjoni finanzjarja u l-kontroll ta' pjanijiet ta' azzjoni konġunta. (65) Meta strateġija ta’ żvilupp urban jew territorjali tkun teħtieġ approċċ integrat minħabba li tkun tinvolvi investimenti taħt aktar minn assi prijoritarju wieħed ta’ programm operazzjonali wieħed jew aktar, l-azzjoni appoġġjata mill-Fondi għandha titwettaq bħala investiment territorjali integrat fi ħdan programm operazzjonali. (66) Huwa meħtieġ li jiġu adottati regoli speċifiċi fir-rigward tal-funzjonijiet tal-kumitat tal-monitoraġġ u tar-rapporti annwali dwar l-implimentazzjoni tal-programmi operazzjonali appoġġjati mill-Fondi. Fil-leġiżlazzjoni relevanti speċifika għas-setturi partikolari hemm dispożizzjonijiet addizzjonali dwar it-tħaddim speċifiku tal-FAEŻR. (67) Sabiex tiġi żgurata d-disponibbiltà ta' informazzjoni essenzjali u aġġornata dwar l-implimentazzjoni ta' programm, huwa meħtieġ li l-Istati Membri jipprovdu lill-Kummissjoni b'dejta ewlenina fuq bażi regolari. Sabiex jiġi evitat li jkun hemm piż addizzjonali fuq l-Istati Membri, dan għandu jiġi llimitat għal dejta miġbura fuq bażi kontinwa u t-trażmissjoni għandha titwettaq permezz ta' skambju ta' dejta elettronika. (68) Skont l-Artikolu 175 tat-Trattat, il-Kummissjoni tissottometti Rapporti ta’ Koeżjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni kull tliet snin dwar il-progress li jsir lejn il-kisba tal-koeżjoni ekonomika, soċjali u territorjali tal-Unjoni. Huwa meħtieġ li jiġi stabbilit il-kontenut ta’ dan ir-rapport. (69) Jitqies xieraq li l-Kummissjoni, f'kooperazzjoni mal-Istati Membri twettaq evalwazzjoni ex post tal-Fondi biex tikseb informazzjoni fil-livell approprjat dwar ir-riżultati u l-impatt tal-interventi ffinanzjati. Jinħtieġu wkoll dispożizzjonijiet speċifiċi biex tiġi stabbilita proċedura għall-approvazzjoni tal-pjanijiet ta' evalwazzjoni tal-Fondi. (70) Huwa importanti li l-kisbiet tal-Fondi tal-Unjoni jinġiebu għall-attenzjoni tal-pubbliku ġenerali. Iċ-ċittadini għandhom id-dritt li jkunu jafu kif qegħdin jiġu investiti r-riżorsi finanzjarji tal-Unjoni. Ir-responsabbiltà li jiġi żgurat li l-informazzjoni xierqa tiġi kkomunikata lill-pubbliku għandha tkun kemm tal-awtoritajiet ta’ ġestjoni kif ukoll tal-benefiċjarji. Biex jiġi żgurat li jkun hemm aktar effiċjenza fil-komunikazzjoni mal-pubbliku inġenerali u li jkun hemm aktar sinerġiji bejn l-attivitajiet ta' komunikazzjoni li jsiru fuq inizjattiva tal-Kummissjoni, il-baġit allokat għall-azzjonijiet ta' komunikazzjoni taħt dan ir-Regolament għandu jikkontribwixxi wkoll biex titkopra l-komunikazzjoni korporattiva dwar il-prijoritajiet politiċi tal-Unjoni Ewropea sa fejn dawn ikunu relatati mal-objettivi ġenerali ta' dan ir-Regolament. (71) Bil-għan li jiġi żgurat tixrid wiesa’ tal-informazzjoni dwar il-kisbiet tal-Fondi u r-rwol tal-Unjoni fihom u sabiex il-benefiċjarji potenzjali jiġu informati dwar l-opportunitajiet ta’ finanzjament, ir-regoli dettaljati dwar il-miżuri ta’ informazzjoni u komunikazzjoni, kif ukoll ċerti karatteristiċi tekniċi ta’ dawn il-miżuri, għandhom jiġu definiti f’dan ir-Regolament. (72) Bil-għan li jissaħħu l-aċċessibbiltà u t-trasparenza tal-informazzjoni dwar l-opportunitajiet ta’ finanzjament u l-benefiċjarji tal-proġett, f’kull Stat Membru għandhom ikunu disponibbli websajt unika jew portal ta’ websajts li jipprovdu informazzjoni dwar il-programmi operazzjonali kollha, inklużi l-listi ta’ operazzjonijiet appoġġjati taħt kull programm operazzjonali. (73) Huwa neċessarju li jiġu ddeterminati l-elementi għall-modulazzjoni tar-rata ta’ kofinanzjament mill-Fondi għall-programmi operazzjonali, b’mod partikolari, sabiex jiżdied l-effett multiplikatur tar-riżorsi tal-Unjoni. Huwa meħtieġ ukoll li jiġu stabbiliti rati massimi ta' kofinanzjament skont il-kategorija tar-reġjun sabiex jiġi żgurat ir-rispett tal-prinċipju ta' kofinanzjament permezz ta' livell xieraq ta' appoġġ nazzjonali. (74) Huwa meħtieġ għal kull Stat Membru li jinnomina awtorità ta’ ġestjoni, awtorità ta’ ċertifikazzjoni u awtorità tal-awditjar funzjonalment indipendenti għal kull programm operazzjonali. Sabiex l-Istati Membri jingħataw il-flessibbiltà fit-twaqqif ta' sistemi ta' kontroll, ikun xieraq li tingħata l-opzjoni li l-funzjonijiet tal-awtoritajiet ta' ċertifikazzjoni jitwettqu minn awtorità ta' ġestjoni. L-Istat Membru għandu jkunu jista' wkoll jaħtar korpi intermedji li jwettqu ċerti kompiti tal-awtorità ta’ ġestjoni jew tal-awtorità ta’ ċertifikazzjoni. F'dak il-każ l-Istat Membru għandu jistabbilixxi b'mod ċar ir-responsabbiltajiet u l-funzjonijiet rispettivi tagħhom. (75) L-awtorità ta' ġestjoni għandha r-responsabbiltà prinċipali għall-implimentazzjoni effettiva u effiċjenti tal-Fondi u għaldaqstant twettaq numru sostanzjonali mill-funzjonijiet relatati mal-ġestjoni u l-monitoraġġ tal-programmi, il-ġestjoni u l-kontrolli finanzjarji kif ukoll l-għażla tal-proġetti. Ir-responsabbiltajiet u l-funzjonijiet tagħha għandhom jiġu stipulati. (76) L-awtorità taċ-ċertifikazzjoni għandha tħejji l-applikazzjonijiet għall-ħlas u tissottomettihom lill-Kummissjoni. Hija għandha tħejji l-kontijiet annwali, tiċċertifika li l-kontijiet annwali huma kompleti, akkurati u veri u li l-ispiża li ddaħħlet fil-kontijiet tikkonforma mar-regoli tal-Unjoni u nazzjonali applikabbli. Ir-responsabbiltajiet u l-funzjonijiet tagħha għandhom jiġu stipulati. (77) L-awtorità tal-awditjar għandha tiżgura li jitwettaq awditjar fuq is-sistemi ta' ġestjoni u kontroll, fuq kampjun xieraq ta' operazzjonijiet u fuq il-kontijiet annwali. Ir-responsabbiltajiet u l-funzjonijiet tagħha għandhom jiġu stipulati. (78) Sabiex titqies l-organizzazzjoni speċifika tas-sistemi ta' ġestjoni u kontroll għall-FEŻR, FSE u Fondi ta' Koeżjoni u l-ħtieġa li jiġi żgurat approċċ proporzjonali, huma meħtieġa dispożizzjonijiet speċifiċi għall-akkreditazzjoni u l-irtirar tal-akkreditazzjoni tal-awtorità ta' ġestjoni u l-awtorità li tiċċertifika. (79) Bla ħsara għas-setgħat tal-Kummissjoni fir-rigward tal-kontroll finanzjarju, il-kooperazzjoni f'dan il-qasam bejn l-Istati Membri u l-Kummissjoni għandha tiżdied u għandhom jiġu stabbiliti kriterji li jippermettu lill-Kummissjoni li tiddetermina, fil-kuntest tal-istrateġija tagħha ta' kontroll tas-sistemi nazzjonali, il-livell ta' assigurazzjoni li tista' tikseb mill-korpi nazzjonali tal-awditjar. (80) Apparti regoli komuni dwar il-ġestjoni finanzjarja, hemm bżonn ta’ dispożizzjonijiet addizzjonali għall-FEŻR, FSE u l-Fond ta’ Koeżjoni. B’mod partikolari, bil-ħsieb li tiġi żgurata assigurazzjoni raġonevoli lill-Kummissjoni qabel l-approvazzjoni annwali tal-kontijiet, l-applikazzjonijiet għal ħlasijiet interim għandhom jiġu rimborżati b’rata ta’ 90 % tal-ammont li jirriżulta mill-applikazzjoni tar-rata ta’ kofinanzjament għal kull assi prijoritarju kif stabbilit fid-deċiżjoni li tadotta l-programm operazzjonali għan-nefqa eliġibbli għall-assi prijoritarju. L-ammonti pendenti dovuti għandhom jitħallsu lill-Istati Membri meta jkun hemm l-approvazzjoni annwali tal-kontijiet, sakemm ma jkunx hemm assigurazzjoni raġonevoli dwar l-eliġibbiltà tan-nefqa għas-sena koperta mill-proċedura ta' approvazzjoni. (81) Sabiex ikun żgurat li l-benefiċjarji jirċievu l-appoġġ mill-aktar fis u sabiex tissaħħaħ l-assigurazzjoni għall-Kummissjoni, huwa xieraq li jinħtieġ li l-applikazzjonijiet għall-ħlas jinkludu biss nefqa li tkun is-suġġett ta' appoġġ li jkun sar ħlas dwaru lill-benefiċjarji. Għandu jiġi previst prefinanzjament għal kull sena biex jiġi żgurat li l-Istati Membri jkollhom mezzi suffiċjenti biex joperaw taħt arranġamenti bħal dawn. Dan il-prefinanzjament għandu jiġi approvat kull sena mal-approvazzjoni tal-kontijiet. (82) Sabiex jiġi żgurat li r-regoli ġenerali dwar id-diżimpenn jiġu applikati b'mod xieraq, ir-regoli stabbiliti għall-Fondi għandhom jagħtu dettalji dwar kif l-iskadenzi għad-diżimpenn jiġu stabbiliti u kif l-ammonti rispettivi jiġu kkalkulati. (83) Jeħtieġ li l-proċedura fid-dettall għall-issaldar annwali tal-kontijiet applikabbli għall-Fondi tiġi speċifikata biex jiġi żgurat li jkun hemm bażi ċara u ċertezza legali għal dawn l-arranġamenti. Huwa ta' importanza partikolari li tiġi prevista possibbiltà limitata għall-Istat Membru biex jinkludi provvediment fil-kontijiet annwali tiegħu għal ammont li jkun is-suġġett ta' proċedura pendenti mal-awtorità tal-awditjar. (84) Il-proċess tal-approvazzjoni annwali tal-kontijiet għandu jsir flimkien ma' għeluq annwali ta' operazzjonijiet ikkompletati (għall-FEŻR u l-FK) jew ta' nefqa kkompletata (għall-FSE). Sabiex jitnaqqsu l-ispejjeż assoċjati mal-għeluq finali tal-programmi operazzjonali, jitnaqqas il-piż amministrattiv għall-benefiċjarji u tingħata ċertezza legali, l-għeluq annwali għandu jkun obbligatorju biex b'hekk jiġi limitat il-perjodu li matulu għandhom jinżammu d-dokumenti ta' appoġġ u li matulu tista' ssir verifika tal-operazzjonijiet u jiġu imposti korrezzjonijiet finanzjarji. (85) Sabiex jiġu salvagwardjati l-interessi finanzjarji tal-Unjoni u jiġu pprovduti l-mezzi li jiżguraw l-implimentazzjoni effettiva tal-programmi, għandu jkun hemm miżuri li jippermettu s-sospensjoni mill-Kummissjoni ta’ ħlasijiet fil-livell ta’ assi prijoritarju jew programm operazzjonali. (86) Huwa xieraq li jiġu stabbiliti l-arranġamenti u l-proċeduri speċifiċi għall-korrezzjonijiet finanzjarji mill-Istati Membri u mill-Kummissjoni fir-rigward tal-Fondi biex tingħata ċertezza legali lill-Istati Membri. (87) Il-frekwenza tal-awditjar ta' operazzjonijiet għandha tkun proporzjonali skont id-daqs tal-appoġġ tal-Unjoni mill-Fondi. B'mod partikolari, l-għadd ta' verifiki mwettqa għandu jitnaqqas fejn it-total tan-nefqa eliġibbli għal operazzjoni ma tkunx taqbeż il-EUR 100 000. Madankollu, għandu jkun possibbli li jitwettqu verifiki fi kwalunkwe ħin fejn ikun hemm evidenza ta’ irregolarità jew frodi, jew, wara l-għeluq ta’ operazzjoni kompluta, bħala parti minn kampjun ta’ awditjar. Sabiex il-livell tal-awditjar mill-Kummissjoni jkun proporzjonali għar-riskju, il-Kummissjoni għandha tkun f'pożizzjoni li tnaqqas il-ħidma ta' awditjar fir-rigward tal-programmi operazzjonali fejn ma jkun hemm l-ebda nuqqas sinfikanti jew fejn l-awtorità tal-awditjar tkun affidabbli. (88) Sabiex jiġu supplimentati u emendati ċerti elementi mhux essenzjali ta’ dan ir-Regolament, is-setgħa li jiġu adottati atti skont l-Artikolu 290 tat-Trattat għandha tiġi ddelegata lill-Kummissjoni fir-rigward ta’ kodiċi tal-kondotta fuq l-objettivi u l-kriterji li jappoġġjaw l-implimentazzjoni tas-sħubija, l-adozzjoni ta’ Qafas Strateġiku Komuni, regoli addizzjonali dwar l-allokazzjoni tar-riżerva ta’ tkabbir u kompetittività, id-definizzjoni taż-żona u l-popolazzjoni koperti mill-istrateġiji tal-iżvilupp lokali, ir-regoli dettaljati dwar l-istrumenti finanzjarji (valutazzjoni ex ante, l-eliġibbiltà tal-ispejjeż, it-tipi ta’ attivitajiet mhux appoġġjati, il-kombinazzjoni tal-appoġġ, it-trasferiment u l-ġestjoni tal-assi, it-talbiet għall-ħlasijiet, u l-kapitalizzazzjoni ta’ pagamenti akkont annwali), id-definizzjoni tar-rata fissa għal operazzjonijiet li jiġġeneraw dħul, ir-responsabbiltajiet tal-Istati Membri fir-rigward tal-proċedura għar-rappurtar ta’ irregolaritajiet u l-irkupru ta’ somom indebitament imħallsa, il-mudell tad-dikjarazzjoni ta’ ġestjoni tal-assigurazzjoni fuq il-funzjonament tas-sistema ta’ ġestjoni u kontroll, il-kondizzjonijiet tal-verifiki nazzjonali, il-kriterji ta’ akkreditazzjoni għall-awtoritajiet ta’ ġestjoni u l-awtoritajiet ta’ ċertifikazzjoni, l-identifikazzjoni ta’ trasportaturi tad-dejta aċċettati b’mod komuni, il-livell ta’ korrezzjoni finanzjarja li għandu jiġi applikat, l-emendar tal-annessi u l-miżuri speċifiċi meħtieġa għall-iffaċilitar tat-tranżizzjoni mir-Regolament (KE) Nru. 1083/2006. Il-Kummissjoni għandha tingħata s-setgħa li temenda l-Annessi I u IV sabiex jiġu indirizzati l-ħtiġijiet ta’ adattament fil-ġejjieni. Huwa ta’ importanza partikolari li l-Kummissjoni twettaq konsultazzjonijiet xierqa matul ix-xogħol preparatorju tagħha, inkluż fil-livell espert. (89) Il-Kummissjoni, fil-preparazzjoni u t-tfassil tal-atti delegati, għandha tiżgura trasmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (90) Il-Kummissjoni għandha tingħata s-setgħa li tadotta, permezz ta' atti ta' implimentazzjoni, fir-rigward tal-Fondi kollha tal-QSK, deċiżjoni li japprovaw il-Kuntratti ta' Sħubija, deċiżjonijiet li jallokaw ir-riżerva għall-prestazzjoni u deċiżjonijiet li jissospendu l-ħlasijiet marbuta mal-politiki ekonomiċi tal-Istati Membri; u b'rabta mal-Fondi, deċiżjoni li jadottaw deċiżjonijiet ta' programmi operazzjonali li japprovaw proġetti maġġuri, deċiżjonijiet li jissospendu ħlasijiet u deċiżjoni dwar korrezzjonijiet finanzjarji. (91) Sabiex jiġu żgurati kundizzjonijiet uniformi għall-implimentazzjoni ta' dan ir-Regolament, is-setgħat ta’ implimentazzjoni relatati mal-metodoloġija li tikkonċerna l-objettivi tat-tibdil fil-klima, it-termini u l-kondizzjonijiet standard għall-monitoraġġ tal-istrumenti finanzjarji, il-metodoloġija għall-kalkolu tad-dħul nett għal proġetti li jiġġeneraw dħul, l-identifikazzjoni tar-reġjuni u l-Istati Membri li jissodisfaw il-kriterji tal-Investiment għall-kriterji tat-tkabbir u l-impjiegi, il-mudell tal-programm operazzjonali għall-Fondi, il-format għal informazzjoni dwar proġetti kbar u l-metodoloġija li għandha tintuża biex titwettaq analiżi tal-paragun bejn il-kostijiet u l-benefiċċji fuq proġetti maġġuri, il-format standard għall-pjanijiet ta' azzjoni konġunta, il-mudell tar-rapporti ta' implimentazzjoni annwali u aħħarija, il-karatteristiċi tekniċi tal-miżuri ta’ informazzjoni u pubbliċità, l-iskambju ta’ informazzjoni mill-Istati Membri u l-verifiki fuq il-post, il-mudell tad-dikjarazzjoni ta’ ġestjoni, il-mudelli għall-istrateġija tal-awditjar, l-użu tad-dejta miġbura matul l-awditjar, il-mudell għall-applikazzjonijiet għal ħlas għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[14]. (92) Dan ir-Regolament jissostitwixxi r-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999[15]. Dak ir-Regolament għandu għalhekk jiġi revokat. (93) Ladarba l-objettiv ta’ dan ir-Regolament, jiġifieri li jitnaqqsu d-diverġenzi bejn il-livelli tal-iżvilupp tad-diversi reġjuni u r-ritard ta’ dawk ir-reġjuni jew gżejjer li huma anqas favoriti, partikolarment iż-żoni rurali, żoni milquta minn tranżizzjoni industrijali, u reġjuni li jbatu minn żvantaġġi naturali jew demografiċi gravi u permanenti, ma jistax jinkiseb b’mod suffiċjenti mill-Istati Membri iżda jista’ jinkiseb aħjar fil-livell tal-Unjoni, l-Unjoni tista' tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dawk li huwa meħtieġ sabiex jinkiseb dak l-objettiv. ADOTTAW DAN IR-REGOLAMENT: L-EWWEL PARTI SUĠĠETT U DEFINIZZJONIJIET Artikolu 1 Suġġett Dan ir-Regolament jistabbilixxi r-regoli komuni applikabbli għall-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta’ Koeżjoni (FK), il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għall-Affarijiet Marittimi u s-Sajd (EMFF), li qegħdin joperaw skont il-Qafas Strateġiku Komuni (il-'Fondi tal-QSK'). Huwa jiddefinixxi wkoll id-dispożizzjonijiet meħtieġa sabiex tiġi żgurata l-effikaċja tal-Fondi tal-QSK u l-koordinazzjoni tagħhom ma’ xulxin u ma’ strumenti oħrajn tal-Unjoni. Dan ir-Regolament jistabbilixxi r-regoli ġenerali li jirregolaw il-FEŻR, il-FSE (li li flimkien jissejħu bħala l-‘Fondi Strutturali’) u l-FK. Ir-Regolament jiddefinixxi l-kompiti, l-objettivi ta’ prijorità u l-organizzazzjoni tal-Fondi Strutturali u l-FK (il-'Fondi'), il-kriterji għall-Istati Membri u r-reġjuni li għandhom ikunu eliġibbli għal sostenn mill-Fondi tal-QSK, ir-riżorsi finanzjarji disponibbli u l-kriterji għall-allokazzjoni tagħhom. Ir-regoli stabbiliti f’dan ir-Regolament japplikaw bla ħsara għad-dispożizzjonijiet stipulati fir-Regolament (UE) Nru […]/2012 tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni[16] (li minn hawn ’il quddiem issir referenza għalih bħala r-Regolament tal-‘PAK’) u għad-dispożizzjonijiet speċifiċi stipulati fir-Regolamenti li ġejjin: (1) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali u li jħassar ir-Regolament (KE) Nru 1080/2006[17] (ir-‘Regolament tal-FEŻR’); (2) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali u li jħassar ir-Regolament (KE) Nru 1081/2006[18] (ir-‘Regolament tal-FEŻR’); (3) Ir-Regolament (UE) Nru […]/2012 tal-Parlament Ewropew u tal-Kunsill li jistabbilixxi Fond ta’ Koeżjoni u li jħassar ir-Regolament (KE) Nru 1084/2006[19] (ir-‘Regolament tal-FK’); (4) Ir-Regolament (UE) Nru […]/2012 tal-Parlament Ewropew u tal-Kunsill dwar il-kooperazzjoni territorjali Ewropea[20] (ir-‘Regolament tal-KTE’); (5) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Agrikolu Ewropew għall-Iżvilupp Rurali u li jħassar ir-Regolament (KE) Nru 11698/2005[21] (ir-‘Regolament tal-FAEŻR’); kif ukoll (6) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Marittimu tas-Sajd Ewropew u li jħassar ir-Regolament (KE) Nru 1198/2006[22] (ir-‘Regolament tal-EMFF’); Artikolu 2 Definizzjonijiet Għall-finijiet ta' dan ir-Regolament, id-definizzjonijiet tal-istrumenti finanzjarji stabbiliti fir-Regolament Finanzjarju għandhom japplikaw għall-istrumenti finanzjarji appoġġjati mill-Fondi tal-QSK, għajr fejn ikun stipulat mod ieħor f’dan ir-Regolament. Barra minn dan, għandhom japplikaw id-definizzjonijiet li ġejjin: (1) 'L-istrateġija tal-Unjoni għal tkabbir intelliġenti, sostenibbli u inklużiv" tfisser il-miri u l-għanijiet kondiviżi li jmexxu l-azzjoni tal-Istati Membri u tal-Unjoni li jinsabu fil-Komunikazzjoni mill-Kummissjoni: Ewropa 2020: Strateġija għal tkabbir intelliġenti, sostenibbli u inklużiv, u li huma fil-Konklużjonijiet adottati mill-Kunsill Ewropew tas-17 ta' Ġunju 2010 fl-Anness I (Strateġija Ewropea Ġdida għall-Impjiegi u t-Tkabbir, Miri Ewlenin tal-UE) u d-Deċiżjoni tal-Kunsill tal-21 ta' Ottubru 2010 dwar il-linji gwida għall-politika tal-Istati Membri dwar l-impjiegi, u kull reviżjoni ta' dawn il-miri u objettivi kondiviżi. (2) 'Qafas Strateġiku Komuni' tfisser id-dokument li jittraduċi l-objettivi u l-miri tal-istrateġija tal-Unjoni għat-tkabbir intelliġenti, sostenibbli u inklużiv f’azzjonijiet ewlenin għall-Fondi tal-QSK, li jistabbilixxi għal kull objettiv tematiku l-azzjonijiet ewlenin li għandhom jiġu appoġġjati minn kull Fond tal-QSK u l-mekkaniżmi li jiżguraw il-koerenza u l-konsistenza tal-ipprogrammar tal-Fondi tal-QSK mal-politiki ekonomiċi u tal-impjiegi tal-Istati Membri u tal-Unjoni; (3) 'Regoli speċifiċi għall-fondi' tfisser id-dispożizzjonijiet stipulati, jew abbażi ta' dawk, fit-Tielet Parti ta’ dan ir-Regolament u f’regolament speċifiku jew ġeneriku li jirregola wieħed jew aktar mill-Fondi tal-QSK msemmija jew elenkati fit-tielet subparagrafu tal-Artikolu 1; (4) ‘ipprogrammar’ tfisser il-proċess tal-organizzazzjoni, it-teħid tad-deċiżjonijiet u l-allokazzjoni tar-riżorsi finanzjarji f’diversi stadji maħsub għall-implimentazzjoni, fuq bażi multiannwali, tal-azzjoni konġunta mill-Unjoni u l-Istati Membri sabiex tinkiseb l-istrateġija tal-Unjoni dwar tkabbir intelliġenti, sostenibbli u inklużiv; (5) ‘programm’ tfisser ‘programm operazzjonali’ imsemmi fit-Tielet Parti ta’ dan ir-Regolament u fir-Regolament tal-EMFF, u ‘programm ta’ żvilupp rurali’ imsemmi fir-Regolament tal-FAEŻR; (6) ‘prijorità’ tfisser ‘assi ta’ prijorità’ imsemmija fit-Tielet Parti ta’ dan ir-Regolament u l-‘prijorità tal-Unjoni’ imsemmija fir-Regolament tal-EMFF u fir-Regolament tal-FAEŻR; (7) 'operazzjoni' tfisser proġett, kuntratt, azzjoni jew grupp ta’ proġetti magħżula mill-awtorità ta’ ġestjoni tal-programm ikkonċernat, jew taħt ir-responsabbiltà tagħha, li tikkontribwixxi għall-objettivi tal-prijorità jew prijoritajiet li magħha hija relatata; fil-kuntest tal-istrumenti finanzjarji, l-operazzjoni tikkonsisti fil-kontribuzzjonijiet finanzjarji minn programm għall-istrumenti finanzjarji u l-appoġġ finanzjarju sussegwenti pprovdut minn dawn l-istrumenti finanzjarji; (8) 'benefiċjarju' tfisser korp pubbliku jew privat responsabbli għall-bidu jew għall-bidu u l-implimentazzjoni ta' operazzjonijiet; fil-kuntest ta’ għajnuna mill-Istat, it-terminu 'benefiċjarju' jfisser il-korp li jirċievi l-għajnuna; fil-kuntest ta’ strumenti finanzjarji, it-terminu 'benefiċjarju' jfisser il-korp li jimplimenta l-istrument finanzjarju; (9) 'riċevitur finali' jfisser persuna legali jew fiżika li tirċievi sostenn finanzjarju minn strument finanzjarju; (10) 'Għajnuna mill-Istat' tfisser għajnuna li taqa’ taħt l-Artikolu 107(1) tat-Trattat u għandha titqies ukoll għall-finijiet ta’ dan ir-Regolament li tinkludi għajnuna de minimis fis-sens tar-Regolament tal-Kummissjoni (KE) Nru 1998/2006 tal-15 ta’ Diċembru 2006 dwar l-applikazzjoni tal-Artikoli 87 u 88 tat-Trattat għal għajnuna de minimis[23], ir-Regolament tal-Kummissjoni (KE) Nru 1535/2007 tal-20 ta’ Diċembru 2007 dwar l-applikazzjoni tal-Artikoli 87 u 88 tat-Trattat tal-KE għal għajnuna de minimis fis-settur tal-produzzjoni agrikola[24] u r-Regolament tal-Kummissjoni (KE) Nru 875/2007 tal-24 ta’ Lulju 2007 dwar l-applikazzjoni tal-Artikoli 87 u 88 tat-Trattat tal-KE għal għajnuna de minimis fis-settur tas-sajd u li jemenda r-Regolament (KE) Nru 1860/2004[25]; (11) 'operazzjoni kompluta' tfisser operazzjoni li tlestiet fiżikament jew ġiet implimentata għal kollox u fir-rigward tagħha saru l-ħlasijiet relatati kollha mill-benefiċjarji u l-kontribuzzjoni pubblika korrispondenti tħallset lill-benefiċjarji; (12) ‘sostenn pubbliku' jfisser kwalunkwe sostenn finanzjarju għall-finanzjament ta’ operazzjoni li l-oriġini tiegħu huwa l-baġit ta’ awtoritajiet pubbliċi nazzjonali, reġjonali jew lokali, il-baġit tal-Unjoni relatat mal-Fondi tal-QFS, il-baġit tal-korpi tal-liġi pubblika jew il-baġit ta’ assoċjazzjonijiet ta’ awtoritajiet pubbliċi jew korpi tal-liġi pubblika; (13) 'korp tal-liġi pubblika' jfisser kwalunkwe korp irregolat mil-liġi pubblika fis-sens tal-Artikolu 1(9) tad-Direttiva 2004/18/KE tal-Parlament Ewropew u tal-Kunsill[26] u kwalunkwe raggruppament Ewropew ta’ kooperazjoni territorjali (REKT) stabbilit skont ir-Regolament (KE) Nru 1082/2006 tal-Parlament Ewropew u tal-Kunsill[27], irrispettivament minn jekk id-dispożizzjonijiet tal-implimentazzjoni nazzjonali rilevanti jikkunsidrawx ir-REKT bħala korp tal-liġi pubblika jew korp tal-liġi privata; (14) 'dokument' ifisser karta jew mezz elettroniku li jġorr informazzjoni rilevanti fil-qafas ta’ dan ir-Regolament; (15) 'korp intermedju' jfisser kwalunkwe korp pubbliku jew privat li jaġixxi taħt ir-responsabbiltà ta' awtorità ta' ġestjoni jew ta' ċertifikazzjoni, jew li jwettaq dmirijiet f'isem tali awtorità vis-à-vis benefiċjarji li jimplementaw l-operazzjonijiet; (16) ‘strateġija ta’ żvilupp lokali’ tfisser sett koerenti ta’ operazzjonijiet biex jissodisfaw l-objettivi u l-ħtiġijiet lokali, li tikkontribwixxi għat-twettiq tal-istrateġija tal-Unjoni għal tkabbir intelliġenti, sostenibbli u inklużiv, u li hija implimentata fi sħubija fil-livell xieraq; (17) ‘għeluq sostnut’ tfisser l-għeluq ta’ operazzjonijiet bħala riżultat tal-approvazzjoni annwali tal-eżerċizzju tal-kontijiet u qabel l-għeluq ġenerali tal-programm; (18) 'Kuntratt ta’ Sħubija' tfisser id-dokument imħejji mill-Istat Membru bl-involviment ta’ imsieħba f'konformità mal-approċċ ibbażat fuq governanza f’diversi livelli, li jistabbilixxi l-istrateġija, il-prijoritajiet u l-arranġamenti tal-Istat Membru għall-użu tal-Fondi tal-QSK b’mod effettiv u effiċjenti sabiex tiġi segwita l-istrateġija tal-Unjoni għal tkabbir intelliġenti, sostenibbli u inklużiv, u li hija approvata mill-Kummissjoni wara valutazzjoni u djalogu mal-Istat Membru; (19) 'kategorija ta’ reġjuni' tfisser il-kategorizzazzjoni tar-reġjuni bħala 'reġjuni inqas żviluppati', 'reġjuni fi tranżizzjoni' jew 'reġjuni aktar żviluppati' skont l-Artikolu 82(2); (20) 'talba għal ħlas' tfisser applikazzjoni għal ħlas jew dikjarazzjoni tal-infiq sottomessa mill-Istat Membru lill-Kummissjoni; (21) 'BEI' tfisser il-Bank Ewropew tal-Investiment, lill-Fond Ewropew tal-Investiment jew kwalunkwe sussidjarju stabbilit mill-Bank Ewropew tal-Investiment; (22) 'SME' tfisser impriża mikro, żgħira jew ta’ daqs medju fit-tifsira tar-Rakkomandazzjoni tal-Kummissjoni 2003/361/KE, jew l-emendi sussegwenti tagħha; (23) 'sena fiskali', tfisser, għall-finijiet tat-Tielet Parti, il-perjodu bejn l-1 ta' Lulju sat-30 ta' Ġunju, għajr għall-ewwel sena fiskali, li fir-rigward tagħha tfisser il-perjodu mid-data tal-bidu għal eliġibbiltà tan-nefqa sat-30 ta' Ġunju 2015. Is-sena fiskali finali għandha tkun bejn l-1 ta' Lulju 2022 sal-l ta' Ġunju 2023; (24) 'sena finanzjarja' tfisser, għall-finijiet tat-Tielet Parti, il-perjodu mill-1 ta' Jannar sal-31 ta' Diċembru. IT-TIENI PARTI DISPOŻIZZJONIJIET KOMUNI APPLIKABBLI GĦALL-FONDI TAL-QSK TITOLU I Prinċipji ta’ appoġġ mill-Unjoni għall-Fondi tal-QSK Artikolu 3 Kamp ta' applikazzjoni Ir-regoli stabbiliti f’din il-Parti għandhom japplikaw bla ħsara għad-dispożizzjonijiet stabbiliti fit-Tielet Parti. Artikolu 4 Prinċipji ġenerali 1. Il-Fondi tal-QFS għandhom jipprovdu sostenn, permezz ta’ programmi multiannwali, li jikkumplimenta intervent nazzjonali, reġjonali u lokali, sabiex titwassal l-istrateġija tal-prijoritajiet tal-Unjoni ta' tkabbir intelliġenti, sostenibbli u inklużiv, filwaqt li jitqiesu l-Linji Gwida Integrati u r-rakkomandazzjonijiet speċifiċi għall-pajjiż skont l-Artikolu 121(2) tat-Trattat u r-rakkomandazzjonijiet relevanti tal-Kunsill adottati skont l-Artikolu 148(4) tat-Trattat. 2. Il-Kummissjoni u l-Istati Membri għandhom jiżguraw li s-sostenn mill-Fondi huwa konsistenti mal-politiki u l-prijoritajiet tal-Unjoni u komplementari għal strumenti oħra tal-Unjoni. 3. Sostenn mill-Fondi tal-QSK għandu jiġi implimentat f’kooperazzjoni mill-qrib bejn il-Kummissjoni u l-Istati Membri. 4 L-Istati Membri u l-korpi maħtura minnhom għal dak il-għan għandhom ikunu responsabbli għall-implimentazzjoni tal-programmi operazzjonali u għat-twettiq tal-kompiti tagħhom skont dan ir-Regolament u r-Regolamenti speċifiċi għall-Fond fil-livell territorjali xieraq, skont il-qafas istituzzjonali, legali u finanzjarju tal-Istat Membru u soġġett għal konformità ma’ dan ir-Regolament u r-regoli speċifiċi għall-Fond. 5. Arranġamenti għall-implimentazzjoni u l-użu tal-Fondi tal-QSK, u b’mod partikolari r-riżorsi finanzjarji u amministrattivi meħtieġa għall-implimentazzjoni tal-Fondi tal-QSK, fir-rigward tar-rappurtar, l-evalwazzjoni, il-ġestjoni u l-kontroll għandhom iqisu l-prinċipju ta’ proporzjonalità filwaqt li jiġi kkunsidrat il-livell ta’ sostenn allokat. 6. Skont ir-responsabbiltajiet rispettivi tagħhom, il-Kummissjoni u l-Istati Membri għandhom jiżguraw il-koordinazzjoni fost il-Fondi tal-QSK, u ma’ politiki u strumenti oħra tal-Unjoni, inklużi dawk fil-qafas tal-azzjoni esterna tal-Unjoni. 7. Il-parti tal-baġit tal-Unjoni allokata għall-Fondi tal-QSK għandha tiġi implimentata fi ħdan il-qafas ta’ ġestjoni kondiviża bejn l-Istati Membri u l-Kummissjoni, skont l-Artikolu 53(b) tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (minn hawn 'il quddiem imsejjaħ ir-'Regolament Finanzjarju')[28], bl-eċċezzjoni tal-ammont tal-FK trasferit għall-Faċilità Nikkollegaw l-Ewropa msemmija fl-Artikolu 84(4) u tal-azzjonijiet innovattivi fuq l-inizjattiva tal-Kummissjoni taħt l-Artikolu 9 tar-Regolament tal-FEŻR, u assistenza teknika fuq l-inizjattiva tal-Kummissjoni. 8. Il-Kummissjoni u l-Istati Membri għandhom japplikaw il-prinċipju ta’ ġestjoni finanzjarja tajba skont l-Artikolu 73 tar-Regolament Finanzjarju. 9. Il-Kummissjoni u l-Istati Membri għandhom jiżguraw l-effikaċja tal-Fondi tal-QSK, partikolarment permezz tal-monitoraġġ, ir-rappurtar u l-evalwazzjoni. 10. Il-Kummissjoni u l-Istati Membri għandhom iwettqu r-rwoli rispettivi tagħhom fir-rigward tal-Fondi tal-QSK bil-għan li jitnaqqas il-piż amministrattiv għall-benefiċjarji. Artikolu 5 Sħubija u governanza f’diversi livelli 1. Għall-Kuntratt tas-Sħubija u kull programm ieħor rispettivament, Stat Membru għandu jorganizza sħubija mal-imsieħba li ġejjin: (a) l-awtoritajiet kompetenti reġjonali, lokali, urbani u awtoritajiet pubbliċi oħra; (b) imsieħba ekonomiċi u soċjali; kif ukoll (c) korpi li jirrappreżentaw lis-soċjetà ċivili, inkluż l-imsieħba ambjentali, organizzazzjonijiet mhux governattivi u korpi responsabbli għall-promozzjoni ta' ugwaljanza u nondiskriminazzjoni. 2. F’konformità mal-approċċ tal-governanza f’diversi livell, l-imsieħba għandhom jiġu involuti mill-Istati Membri fit-tħejjija tal-Kuntratti ta' Sħubija u r-rapporti ta' progress u fit-tħejjija, l-implimentazzjoni, il-monitoraġġ u l-evalwazzjoni tal-programmi. L-imsieħba għandhom jipparteċipaw fil-kumitati ta’ monitoraġġ għall-programmi. 3. Il-Kummissjoni għandha tingħata s-setgħa li tadotta atti delegati skont l-Artikolu 140 biex tipprovdi għal kodiċi ta' kondotta Ewropew li jistabbilixxi objettivi u kriterji sabiex tiġi sostnuta l-implimentazzjoni tas-sħubija u sabiex tiġi ffaċilitata l-kondiviżjoni tal-informazzjoni, l-esperjenza, ir-riżultati u prattiki tajba fost l-Istati Membri. 4. Mill-inqas darba fis-sena, għal kull Fond tal-QSK, il-Kummissjoni għandha tikkonsulta mal-organizzazzjonijiet li jirrappreżentaw l-imsieħba fil-livell tal-Unjoni dwar l-implimentazzjoni tas-sostenn mill-Fondi tal-QSK. Artikolu 6 Konformità mal-liġi tal-Unjoni u dik nazzjonali Operazzjonijiet iffinanzjati mill-Fondi CSF għandhom jikkonformaw mal-liġi tal-Unjoni u nazzjonali applikabbli. Artikolu 7 Il-promozzjoni tal-ugwaljanza bejn l-irġiel u n-nisa u nondiskriminazzjoni L-Istati Membri u l-Kummissjoni għandhom jiżguraw li l-perspettiva tal-ugwaljanza bejn in-nisa u l-irġiel u l-integrazzjoni tal-ġeneru tiġi promossa fit-tħejjija u l-implimentazzjoni tal-programmi. L-Istati Membri u l-Kummissjoni għandhom jieħdu l-passi xierqa sabiex jipprevjenu kwalunkwe diskriminazzjoni abbażi ta' sess, ta' oriġini razzjali jew etnika, ta' reliġjon jew twemmin, ta' diżabbiltà, ta' età jew ta' orjentazzjoni sesswali matul it-tħejjija u l-implimentazzjoni tal-programmi. Artikolu 8 Żvilupp sostenibbli L-objettivi tal-Fondi tal-QSK għandhom jiġu segwiti fil-qafas tal-iżvilupp sostenibbli u l-promozzjoni tal-Unjoni tal-għan tal-ħarsien u t-titjib tal-ambjent, kif stabbilit fl-Artikoli 11 u 19 tat-Trattat, filwaqt li jitqies il-prinċipju ta’ ‘min iniġġes iħallas’. L-Istati Membri u l-Kummissjoni għandhom jiżguraw li r-rekwiżiti tal-ħarsien ambjentali, l-effiċjenza fl-użu tal-enerġija, il-mitigazz